description: Ameerika Ühendriikide vabariikliku erakonna presidendikandidaat, miljardär Donald Trump pidas kõne, kus pilkas oma võistleja Hillary Clintoni möödunudkuist kokkuvajumist kopsupõletiku mõjul. Miljardär ahvis ühtlasi endise esileedi liigutusi.

title: Video: Trump mõnitab Hillary Clintoni tervist

maintext:
«Siin on naine, kes peaks kõigi nende erinevate asjadega võitlema,» kõneles Trump Clintonist oma kampaaniaüritusel Pennsylvanias. «Ta ei suuda kõndida isegi viis meetrit oma autoni. No olge nüüd!» hüüatas Trump, võttes seejärel sisse Clintonit jäljendava taaruva kehahoiaku.
Trump lisas: Clinton on praegu kodus puhkamas, et oma järgmiseks kõneks jõudu koguda. Vabariiklane on varem teatanud, et plaanib oma rünnakutes konkurendi vastu minna veelgi räpasemaks – kui võtab üles Clintoni abikaasa, ekspresidendi Bill Clintoni kunagised armuafäärid. «Ta on nurjatu, aga ma võin olla veel nurjatum kui tema,» lubas Trump Hillary kohta.
Vaata allpoolasuvast videost, kuidas Trump Clintonit järele teeb.


description: «See siin on seestunud naine,» sõnab isa Vincenzo Taraborelli osutades 18. sajandist pärinevale freskole. See stseen on 79-aastasele preestrile hästi tuttav. Viimased 27 aastat on Taraborelli tegelenud kurjade vaimude väljaajamisega, vahendab BBC.

title: Eksortsism on noortele Itaalia preestritele liiga hirmutav töö

maintext:
Vincenzo Taraborelli sattus selle töö peale juhuslikult, kui üks preester tema abi vajas. «Mul ei olnud asjast aimugi, ma polnud seda õppinud,» sõnas isa. «Mulle öeldi, mida ma tegema pean.»
Sellest ajast saadik on ta aga saanud Rooma üheks kõige nõutumaks vaimude väljaajajaks ning katoliku kirikul on raske leida ametisse uusi inimesi.
Taraborelli töötab kolm päeva nädalas oma kiriku akendeta kinnises ruumis Vatikani lähedal, kus võtab tihti vastu kuni 30 inimest päevas.
«Enne eksortsismi tegemist palun ma inimestel minna psühholoogi või psühhiaatri juurde ning tuua oma haiguslugu. Ma tunnen paljusid psühholooge, kes oma patsiente siia saadavad,» sõnab preester.
Toa üks sein on kaetud väikeste inglikujukestega. Oma sahtlis hoiab ta maiustusi, mida külastajatele jagada ning seinal ripub tema eksortsisti kvalifikatsioon.
«Esmalt panen ma toa valmis. Kui inimene ei tunne end hästi, üritan ma teda rahustada. Ma kutsun neid koos endaga palvetama. Kuid paljud, kes tulevad, on juba häiritud,» kirjeldab Taraborelli.
Kõige märkimisväärsem lugu juhtus temaga 13 aastat tagasi, mil ta ravis üht abielunaist.
«Teda tahtis üks teine mees, kes oli satanist. Naine keeldus, kuid mees lubas kätte maksta. Ta pani naisele kaks korda nädalas peale loitse, et teda meelitada,» meenutab preester. «Siis tuli naine minu juurde. Ma hakkasin palvetama ja ta läks transsi ning hakkas välja purskama roppusi ja jumalateotust. Ma sain kohe aru, et ta oli kurjast vaimust vaevatud.»
«Rituaali edenedes hakkas ta end üha halvemini tundma. Kui ma käskisin saatanal Jeesuse nimel tema seest taanduda, hakkas ta oksendama väikseid metallitükke, viis tükki korraga. Peale metalliklibu oksendas ta välja ka väikseid kive ja puutükke. Kõlab nagu miski teisest maailmas, eks? Tegelikult on see selle maailma osa,» lisas Taraborelli.
Katoliku kirikus on usk kurjadest vaimudest seestumisse aktsepteeritud. Mõnikord kasutatakse seda selgitamaks mõrvarlikku käitumist, nagu näiteks hiljuti Prantsuse preestri Jacques Hameli tapmise puhul islamistide poolt.
Hoolimata kõrgest east Taraborelli oma tööst loobumist ei kaalu, kuid nooremad preeestrid ei ole väga innustunud veetmast tunde akendeta toas eksortsismiriitusi läbi viimas.
«Ma ütlesin piiskopile, et ei suuda leida kedagi, kes oleks nõus seda tööd tegema. Paljud kardavad. Isegi preestrid on hirmul. See on raske elu,» arvab isa Taraborelli.

fasttext_language: et


description: Saksa politsei alustas täna Chemnitzi linnas Ida-Saksamaal jahti isikule, keda kahtlustatakse pommirünnaku planeerimises.

title: Saksa politsei alustas hiiglaslikku jahti pommirünnaku planeerijale

maintext:
Saksimaa politsei on väljastanud kinnipidamisorderi 1994. aastal Süürias sündinud Jaber Albakri kohta. Albakr kannab viimastel andmetel musta kapuutsiga pusa.
Kohalikel elanikel paluti püsida operatsiooni ajal kodudes. Tegevuse ajendiks oli siseluureagentuuri vihje, et linnas võidakse planeerida rünnakut. Linnas kuuldi ka plahvatust.
«Me viime Chemnitzis läbi ulatuslikku politseioperatsiooni, kuna on kahtlus, et planeeritakse uut pommirünnakut,» sõnas politsei Twitteris. «Kuuldud plahvatus oli politsei turvameede. Kahtlusalust ei ole leitud.»
Saksamaa on olnud kõrgendatud valmisolekus pärast juulikuiseid Islamiriigi rünnakuid, milles sai viga 20 inimest.
Saksa politsei on varem teatanud, et on tuvastanud 523 isikut, kes kujutavad riigile julgeolekuohtu, pooled neist viibivad teadaolevalt hetkel Saksamaal.


description: Vene ja Küprose välisminister ei arutanud läbirääkimistel Vene sõjaväebaasi rajamist Küprosele, ütles Küprose välisminister Ioánnis Kasoulídis.

title: Küprose ja Vene välisminister ei arutanud Vene sõjaväebaasi rajamist

maintext:
«Täna seda küsimust ei arutatud ja Süüria operatsiooni tegelik käik on tõestanud, et Venemaa saab hakkama ka igasuguste baasideta,» ütles ta täna oma Vene ametivenna Sergei Lavroviga peetud läbirääkimiste järel.
Lavrov omalt poolt kinnitas, et sõjaväebaasi küsimust läbirääkimistel ei käsitletud.


description: Egiptuses on viimase nelja päeva jooksul saanud üleujutustes ja paduvihmast tingitud õnnetustes surma vähemalt 22 ja kannatada 72 inimest, teatas tervishoiuministeerium täna.

title: Egiptuse tulvades on hukkunud vähemalt 22 inimest


description: Lõuna-Korea aktivistid lennutasid täna Põhja-Koreasse sadu tuhandeid flaiereid, et protestida viimase raketikatsetuste vastu, vahendab AFP.

title: Lõuna-Korea aktivistid lennutasid Põhja-Koreasse dollareid ja flaiereid

maintext:
«Me lennutasime flaierid Põhja-Koreasse, et avaldada meelt nende provokatsioonide vastu,» sõnas autoritaarse riigi endine kodanik, Lõuna-Koreasse põgenenud inimõiguslane Park Sang-Hak.
Üle piiri lennutatud lendlehti oli umbes 300 000 ja nendega koos pandi teele, ka umbes 2000 ühedollarilist rahatähte, lootuses, et inimesed need üles korjavad ja selles naaberriigi hea sõbralikkust näevad. Üle piiri saadeti see kõik heeliumiga täidetud õhupallidega.
Ettevõtmine tuli Põhja-Korea kahe sel nädalal läbiviidud raketikatsetuse reaktsioonina. Pyongyang kirjeldab Parki meedias kui inimsaasta, kellele teist sarnast ei leidu. Ähvardatud on ka tema tegutsemisalade pommitamisega.


description: Vene ja Süüria valitsusväed peatavad neljapäeval lühiajaliselt Aleppo ründamise, teatas Moskva esmaspäeval.

title: Moskva kuulutas Aleppos välja lühiajalise relvarahu

maintext: «Langetasime otsuse mitte raisata aega ja alustada «humanitaarpause», peamiselt tsiviilisikute läbilubamiseks, haigete ja haavatute evakueerimises ja võitlejate tagasitõmbamiseks,» ütles kõrge Vene sõjaväelane Sergei Rudskoi, kelle sõnul relvarahu kestab Aleppo piirkonnas 20. oktoobril kella kaheksast hommikul 16.00-ni pärastlõunal.


description: Prantsuse politsei kasutas pisargaasi ja veekahureid meeleavaldajate vastu, kes protestisid Calais' sadamalinnas valitsuse plaanide vastu sulgeda sealne kurikuulus migrantide laager.

title: Pildid: Prantsuse politsei kähmles Calais's migrante toetavate protestijatega

maintext:
Meeleavaldajad, kelle seas oli migrantide ja põgenike toetusgruppide aktiviste, vasakjõudude presidendikandidaat ja migrandid ise, eirasid võimude keeldu laupäevasele protestiüritusele.
Nad ütlesid, et avaldavad solidaarsust migrantidega, kellel tuleb laagrist peatselt lahkuda.
Sajad inimesed tulid bussidega teistest linnadest ning seisid siis silmitsi politseiga, kes kasutas pisargaasi, hoidmaks ära nende marssimist kesklinna.
President François Hollande on lubanud Calais' põgenikelaagri sulgeda veel enne aasta lõppu ning hajutada tuhanded migrandid teistesse laagritesse üle kogu riigi, et oodata otsust asüülitaotlustele.


description: Soome president Sauli Niinistö tuletas eile meelde, et Ahvenamaa sõjalispoliitilise staatuse määratleb rahvusvaheline leping, mis ütleb, et rahu ajal on saarestik demilitariseeritud ja sõja ajal neutraalne.

title: Soome poliitikud vaidlevad Ahvenamaa üle

maintext:
Soome ei saa ühepoolselt seda lepingut rikkuda, rõhutas president. Arutelu piirkonna staatuse üle tuleks alustada ahvenamaalastest, sest see puudutab eeskätt neid.
Niinistö sõnul ei jää ahvenamaalastele märkamata, kui saarestiku ümbruses toimub midagi ebatavalist. «Ma ise ei ole millestki sellisest kuulnud,» lisas ta.
Diskussiooni Ahvenamaa sõjalispoliitilise staatuse üle algatas nädalavahetusel kaitseminister Jussi Niinistö. Ta kirjutas blogis, et demilitariseeritus ei vähenda ohtu saarestikule, vaid pigem suurendab seda.
Demilitariseerituna on Ahvenamaa on sõjaline vaakum, ütles kaitseminister.
Tema sõnul võiks koostöö Rootsiga parandada tulevikus Soome võimet Ahvenamaad kaitsta. Kaitseminister kinnitas samas, et Soome ei kavatse Ahvenamaa staatust muuta, ehkki sõjaliselt oleks see põhjendatud.
President Niinistö ütles, et Rootsiga võib Ahvenamaa kaitset arutada. «Oleme Rootsist kuulnud, et nad valmistuvad Ahvenamaad vajaduse korral kaitsma, aga kõigepealt peame arutama asja ahvenamaalaste endiga.»
Opositsioon ja Ahvenamaa rahvaesindajad on kaitseministri seisukohti kritiseerinud. Ahvenamaa parlamendiliikmete ja endise välisministri Erkki Tuomioja arvates on Jussi Niinistö jutt ohtlik hirmutamine.
«Ahvenamaa demilitariseeritusse sekkumine annaks väga vale signaali ning suurendaks rahvusvahelisi pingeid ja spekulatsioone,» ütles Tuomioja rahvusringhäälingule Yle.


description: Venemaa ja Süüria õhujõud lõpetasid täna kella kümnest Eesti aja järgi Aleppo pommitamise, teatas Vene kaitseminister sammust, mis peaks tagama kaheksatunnise relvarahu 20. oktoobril.

title: Venemaa kuulutas Aleppos välja relvarahu

maintext:
«Venemaa ja Süüria õhujõudude rünnakud Aleppo piirkonnale lõpevad täna kell kümme,» ütles minister Sergei Šoigu, lisades, et see lubab tsiviilisikutel lahkuda neljapäeval lühikese vaherahu ajal linnast.
Venemaa kuulutas Aleppos humanitaarkaalutlustel välja kaheksa tunni pikkuse vaherahu, mis jõustub neljapäeval, kuna Euroopa Liit hoiatas, et Moskva toetatud rünnakut linnale võidakse lugeda sõjakuriteoks.
ÜRO ja Euroopa Liit tervitasid avaldust, kuid teatasid, et neljapäevaks planeeritud paus peab olema pikem, et võimaldada humanitaarabi kohaletoimetamist.
«Me oleme otsustanud mitte aega raisata ja teha humanitaarabipaus, et tagada elanike vaba liikumine, haigete ja haavatute evakueerimine ja võitlejate tagasitõmbamine,» sõnas Vene sõjaväe vanemohvitser Sergei Rudskoi.
Vaherahu kehtiks kohaliku aja järgi kell 8-16 Aleppo piirkonnas.
«Sellel ajal peatavad Vene õhujõud ja Süüria väed õhu- ja muud tüüpi rünnakud,» lisas Rudskoi.
Venemaa saadik ÜROs Vitali Tšurkin teatas ka, et Saudi Araabia, Katar ja Türgi on nõustunud osalema kõnelustel USA ja Venemaaga eristamaks Aleppos mõõdukat ja ekstremistlikku opositsiooni, mis annab lootust vaherahu pikendamiseks.
Teadaanded tulid pärast seda, kui ELi välisministrid mõistsid hukka viimase kolme nädala jooksul aset leidnud ohvriterohked õhurünnakud Aleppole.
«Alates režiimi ja selle liitlaste sõjategevuse algusest on Aleppo idaosa pommitamise intensiivsus ja mastaap selgelt ebaproportsionaalne,» teatati avalduses.
«Haiglate, meditsiinitöötajate, koolide ja esmatähtsa infrastruktuuri pommitamine ning sobimatu relvastuse kasutamine on viinud konflikti katastroofilise eskaleerumiseni ning seda võib vaadelda sõjakuriteona,» lisati samas.


description: USA endine välisminister Colin Powell teatas teisipäeval, et hääletab presidendivalimistel demokraatide kandidaadi Hillary Clintoni poolt.

title: Colin Powell hääletab Hillary Clintoni poolt

maintext:
Powell nimetas juba septembris avalikkusesse lekkinud e-kirjades vabariiklaste presidendikandidaati Donald Trumpi "rahvuslikuks häbiks". Powell ei eitanud kirjade ehtsust. Elektronkirjadest selgub, et Powell põhjendas vaikimist Trumpi esiletõusu ajal soovimatusega teda kannustada.
"Kui sa teda idioodiks nimetad, siis see üksnes julgustab teda," kirjutas Powell.
Clintoni edu vabariiklase Donald Trumpi ees on viimaste küsitluste kohaselt märkimisväärselt suurenenud. ABC Newsi pühapäeval avaldatud küsitluses edestas Clinton Trumpi 50 toetusprotsendiga 38 vastu. Kümme päeva enne seda avaldatud küsitluses juhtis Clinton vaid nelja protsendipunktiga.


description: Quito kinnitas teisipäeval, et jättis Ecuadori Londoni saatkonnas redutava WikiLeaksi asutaja Julian Assange'i internetiühenduseta seoses lekitustega, mis võivad mõjutada USA presidendivalimisi.

title: Ecuador kinnitas Assange'i jätmist netiühenduseta

maintext:
"Ecuadori valitsus austab teiste riikide siseasjadesse mittesekkumise põhimõtet. Ta ei sekku valimisprotsessidesse ega poolda ühtegi kindlat kandidaati," ütles Ecuadori välisministeerium avalduses.
Ministeerium märkis, et otsustas "ajutiselt piirata" sideteenuseid saatkonnas.
WikiLeaks süüdistas esmaspäeval Ecuadori Assange'i jätmises netiühenduseta vastuseks USA demokraatide presidendikandidaadi Hillary Clintoniga seotud dokumentide avaldamisele.
WikiLeaks ütles varem esmaspäeval, et Assange'i juurdepääsu internetile katkestas "tahtlikult riiklik toimija".
"Me oleme aktiveerinud kohased tegutsemisplaanid," kirjutas WikiLeaks.
WikiLeaks avaldas laupäeval kolm Clintoni kõnet Goldman Sachsile ning esmaspäeval veel Clintoniga seotud dokumente.
Clintoni meeskond on süüdistanud häkkimises Vene valitsust ning WikiLeaksi püüdlustes aidata vabariiklaste presidendikandidaati Donald Trumpi.
Assange varjab end viiendat aastat Londonis Ecuadori saatkonnas, et vältida väljaandmist Rootsile seoses väidetavate seksuaalkuritegudega.


description: Mitmelt poolt maailmast on tulnud teateid inimesi ehmatavatest klounidest ning nüüd jõudis see hullus ka Kagu-Aasiasse Kambodžasse.

title: Kambodžas astus miinile inimesi ehmatanud kloun

maintext:
Klouniks riietunu lendas Kambodža loodeosas Samarongis pärast miinile astumist õhku, politsei teatel võib tegemist olla 25-aastase kambodžalasega, kes õppis ja elas USAs, edastab mirror.co.uk.
Klouni maski ja riietust kandnud noor mees ehmatas kohaliku küla elanikke, kes ta külast välja džunglisse ajasid, kuna ta käitus ohtlikult.
Politsei teatel oli hukkunud mees elanud pikka aega USAs, kuid oli Kambodžas perekonnal külas. Ei ole teada, miks ta klounina kohalikke ehmatas.
Kohalike sõnul nägid nad kummalist meest külas liikumas, käes matšeete, ja osa neist pidas teda kurjaks vaimuks. Läbinägelikumad said aru, et tegemist on lihast ja luust inimesega ning tahtsid ta kinni võtta ja politseisse viia.
Klouni jahtinute teatel nad hüüdsid talle, et ärgu jooksku džunglisse, kuna seal võib olla ohtlik, kuid mees ei hoolinud sellest ja läks. Mõne aja pärast kuulsid külaelanikud plahvatust ja said aru, et ta astus maamiinile ja hukkus.
Samarongi politsei korjas mehest jäänud osad kokku ja need saadeti Phnom Penhi kriminalistikalaboratooriumisse.
Kambodžas on seni palju 1970. – 1980. aastate sõdade aegseid maamiine, samas on väljas hoiatusmärgid aladel, kus miine leidub. Umbes 40 000 kambodžalast on saanud miiniplahvatuses vigastada.
Kogu maailmas leviv klounihullus sai alguse paar kuud tagasi USAs Lõuna-Carolinas, kus kurja näoga klounideks riietunud isikud ehmatavad kõiki, kes nende teele satuvad.
Kambodžas oli tegemist esimese sellise juhtumiga.


description: USA vabariiklaste presidendikandidaat Donald Trump vihjas eile, et demokraatide presidendikandidaat Hillary Clinton võis enne nende vahel peetud debatte kasutada võimekust parandavaid ravimeid ja enne viimast-kolmapäeval toimuvat- debatti tuleks neid testida, vahendab Guardian.

title: Trump: Clinton kasutas enne debatti dopingut

maintext:
«Me oleme nagu sportlased,» sõnas Trump eile kogunemisel USAs New Hampshire’is. «Neid sunnitakse proove andma. Ma arvan, et me peaksime samuti seda enne debatti tegema, miks mitte?»
«Eriti arvan ma seda, sest ma ei tea, mis temaga (Clintoniga) toimub aga enne eelmise debati algust oli ta erutunud ja selle lõppedes justkui tühjaks imetud- ta jõudis vaevu oma autoni. Mina olen igatahes valmis laskma ennast testida,» rääkis vabariiklane.
Peale seda, kui mitu naist hiljuti Trumpi seksuaalses ahistamises süüdistasid, on vabariiklaste presidendikandidaadi kampaania kaoses. Eile asus Trump sotsiaalmeediakanalis Twitter oma arvamust avaldama. Postitustes väitis ta, et valimised ei ole ausad ja tema kaotus 8. novembril oleks tühine.


description: Afganistanis sai teisipäeval pommiplahvatuses surma USA sõdur, teatas Ühendriikide armee.

title: Afganistanis hukkus pommiplahvatuses USA sõdur

maintext:
Sõjaväelane hukkus Nangahari provintsis terrorismivastase operatsiooni käigus.
"Sõdur sai surma ühispatrullis koos Afganistani sõjaväelastega," kirjutati teadaandes.
Afganistani julgeolekujõud lõid tagasi islamiliikumise Taliban pealetungi Kunduzi linnale riigi põhjaosas ning viisid teisipäeva hommikul läbi operatsioone linna puhastamiseks viimastest mässulistest.
Ametnike sõnul jätkub sõjategevus linna äärealadel, ent kesklinn on mässulistest puhastatud. Ühe allika järgi tapeti "sadu" mässulisi.
NATO väed Afganistanis teatasid Twitteris, et Kunduzi linn on valitsuse kontrolli all. USA kaitseministeerium teatas, et toetas Afganistani julgeolekujõude õhurünnakute ja erivägedega.
Taliban alustas esmaspäeval pealetungi aasta pärast seda, kui neil õnnestus 2015. aasta septembris lühiajaliselt Kunduz hõivata. Rünnak langes ka ajale, mil president Ashraf Ghani lendas Brüsselisse rahvusvahelisele doonorkonverentsile.


description: Enam kui 70 liiget Euroopa Parlamendist, teiste seas Eesti eurosaadik Indrek Tarand, soovivad lõppu iga-aastasele lõputuid vaidlusi tekitavale kellakeeramisele.

title: Tarand ja teised europarlamendi liikmed tahavad lõppu kellakeeramisele

maintext:
Seda küsimust on europarlamendis tõstatatud ka varem, kuid enne pole ettepanek nii suurt toetust leidnud. Eesti eurosaadikutest võitleb kellakeeramise vastu Indrek Tarand, kes kirjutas hiljuti ka sellesisulise postituse sotsiaalmeedias. «Viimaks hakkab Euroopa Parlamendis kujunema piisavalt tugev allianss, mis soovib lõpetada kellakruttimise suve- ja talveaja vahel. Peame pöialt!» märkis ta.
«On mitmeid põhjuseid, miks me seda soovime,» selgitas kellakeeramise teema eestvedaja, Soome eurosaadik Heidi Hautala Postimehele. «Algne põhjus kellakeeramiseks - säästa energiat -, ei ole enam argument seoses suurenenud energiatootmise ja uute valguslahendustega.»
Tema sõnul on kronobioloogid ja uneuurijad uuringutes leidnud, et suve- ja talveajale üleminek on vastuolus bioloogilise kellaga, mis omakorda tekitab keskendumisraskusi ja väsimust. Samuti on uuringud näidanud koolilaste õppeedukuse langust sel perioodil, kui kella keeratakse.
«Paljudes valdkondades, nagu näiteks logistika ja transport, toob aga kellakeeramine kaasa halduskoormuse kasvu ja täiendavad kulud. Leitud on isegi, et lehmad ei kohane ja toodavad sel perioodil vähem piima, mis tähendab piimakarja pidajatele väiksemat tulu,» selgitas ta.
Eile pärastlõunal toimunud täiskogu istungi üheks päevakorrapunktiks oligi kellakeeramise arutelu. Mitmed saadikud rääkisid teaduslikele argumentidele tuginedes kellakeeramise kahjulikkusest inimeste, eriti laste ja vanurite tervisele, loomade heaolule ning seostest liiklusõnnetustega. Neid kuulas Euroopa Komisjoni volinik Tibor Navracsics.
«Osutati ka, et algne idee energiasäästust ei ole pädev, kuna toonane energiamajandus põhines söel ja naftal, kuid praegu on meil kehtimas Pariisi kliimaleping,» märkis Tarand peale istungit.
Samm edasi
Hautala eestvedamisel koostati eelnevalt Euroopa komisjonile kellakeeramise mõjude kohta kirjalik arupärimine, millele andsid oma allkirja üle 70 europarlamendi liikme. Muu seas soovitakse vastuseid mõjude kohta transpordile, majandusele ja tervisele.
Arupärimine esitati Euroopa komisjoni transpordivolinikule Violeta Bulc'ile, kes on juba tellinud uuringu kellakeeramine mõjudest. Seejärel peaks valmima analüüs, kuid kindlasti mitte enne järgmist aastat. Seega kiireid ja otsustavaid läbimurdeid oodata ei ole.
Nii Tarand kui ka Hautala sooviks, et asjad liiguksid võimalikult kiiresti, kuid seniseid arenguid peavad nad siiski positiivseks. «Asja on arutatud ka varem, kuid päris tegudeni ei ole veel jõutud. Praegu väike lootus on,» märkis Tarand.
Võrreldes möödunud aastaga on tema sõnul sammuke edasi astutud, kui pidada silmas toetajate kasvu ja et varem pigem tõrksaks jäänud komisjon on neid rohkem kuulda võtnud. Tarand arvas, et ilmselt kasvab toetajate arv veelgi.
Hautala aga usub, et kui komisjon küsimusega tõsiselt tegelema hakkab, siis võib lõpuks ka suur muudatus aset leida. Initsiatiiv sobib tema sõnul ka hästi komisjoni eesmärgiga vähendada ebavajalikke õigusakte.
«Vajame lihtsalt uut direktiivi, et kellakeeramine ei oleks Euroopa Liidus enam kohustuslik,» nentis Hautala.
Ta kinnitas, et nii tema kui ka teised pooldajad töötavad aktiivselt ja järjekindlalt selle nimel, et kellakeeramisele tuleks kord lõpp. «Uuringud näitavad, et paljudes Euroopa Liidu riikides on enamik elanikest kellakeeramise vastu. Me tahame näidata, et me kuulame neid inimesi,» lisas ta.
Eesti läheb üle talveajale
Sel pühapäeval, 30. oktoobril läheb Eesti üle talveajale ning kell 4 öösel tuleb kellaosutid ühe tunni võrra tagasi nihutada. Kella keeramisega ja talveajale üleminekuga jõuab Eesti tagasi vööndiaega. Suveaeg algab taas märtsikuu viimasel pühapäeval kell 3 ning siis nihutatakse kellaosutid ühe tunni võrra edasi.
Talveajale lähevad üle kõik ELi liikmesriigid, kuna siseturu ühtse toimimise huvides kehtib kogu Euroopa Liidus ühine kuupäev ja kellaaeg suveaja alguse ja lõpu kohta.
Kellakeeramise vastu on Eestiski paljud teadlased sõna võtnud. Bioloog Urmas Tartes on Postimehele rääkinud, et tema jaoks tähendab kellakeeramine nädalast töövõime olulist langust ja seda nii kevadel kui sügisel, kuid kevadine kellakeeramine on veel kõikse hullem. Nii nagu paljud inimeste füsioloogiat tundvad eksperdid, leiab ka Tartes, et kaks korda aastas kellakeeramine tekitab asjatut stressi nii inimestele kui ka loomadele.
Organismi bioloogiline kell käib samas rütmis oma elukoha valguse ja pimeduse vaheldumisega ning probleeme tekitab juba tunniajane ajanihe. Organismi siserütmide ja väliste tegurite pealesurutud faasinihe põhjustab loidust päeval ja unetust öösel.
Uuringutega on kindlaks tehtud, et 90 protsenti elanikkonnast on kella keeramise suhtes tundlikud. Kellakeeramise vastu aktiivselt sõna võtnud füsioloog Selma Teesalu on pidanud alati rumaluseks inimesi kaks korda aastas pealesurutud viisil ajast aega loksutada. Eriti mõjutavat see lapsi, kes muutuvad jonnakateks ja kellel ei tule und.
Saksamaal sada aastat tagasi esimest korda kehtestatud suveaega põhjendati toona ja on ka hiljem põhjendatud elektrienergia kokkuhoiuga. Eestis mindi esimest korda suveajale 14. juulil 1917, hiljem veel mõlema Saksa okupatsiooni ajal ja siis üle hulga aja 1. aprillil 1981. Aastatel 1989–1996 ja 2000–2001 Eestis suveaega ei kasutatud.
Euroopas ei keera peale Venemaa (loobus aastal 2011 - toim) kella ka Island ja Valgevene. Ameerika Ühendriikides ja Kanadas on osariike ja piirkondi, mis ei kasuta suveaega või kus elavad inimesed ignoreerivad kaks korda aastas käivat kellaaja muutmist.


description: Malaisias Borneo saarel kukkus sõjaväekopter täna hommikul koolihoonesse, võimude teatel sai õnnetuses vigastada vähemalt 22 inimest.

title: Malaisias kukkus sõjaväekopter koolihoonesse

maintext:
Malaisia lennuväe teatel oli kopter tavapärasel treeninglennul ja kukkus kaks tundi pärast õhtutõusmist Sabah´ osariigis Tawaus asuvale koolihoonele. Kõik kopteris viibinud 14 inimest jäid ellu, õnnetuse asjaolude väljaselgitamiseks algatati uurimine.
Kohaliku politsei teatel kukkus kopteri koolisöökla katusele. Õnnetuses sai kergelt vigastada seitse õpilast ja üks koolitöötaja, piloodi seisund on kriitiline, lisas politsei.


description: Kairos sai tulevahetuses politseiga surma Moslemivennaskonna kõrge juht ja veel üks keelatud liikumise liige, teatas Egiptuse siseministeerium täna.

title: Egiptuse politsei tappis Moslemivennaskonna kõrge juhi

maintext:
Ministeeriumi teatel oli 61-aastane Mohammed Kamal tagaotsitav seoses enam kui kümne relvastatud rünnakuga ning oli tagaselja kaks korda eluks ajaks vangi mõistetud. Kamal juhtis Moslemivennaskonna relvastatud harusid.
Uudisteagentuur MENA teatas, et Kamal ja teine Moslemivennaskonna liige Yasser Shahata Ali Ragab hukkusid tulevahetuses, kui politsei üritas neid ühes Kairo korteris vahistada.
Egiptuse võimud on Moslemivennaskonda maha surunud alates 2013. aasta juulist, kui sõjavägi kukutas riigipöördega islamistist presidendi Mohamed Morsi.


description: Tundmatud ründajad tulistasid eestlaste seas menuka Türgi kuurorti Antalya pihta kaks raketti. Teateid surmasaanuist pole.

title: Terroristid tulistasid hinnatud Türgi kuurorti rakettidega


description: Lõuna-Rootsis, Malmös asuv populaarne ööklubi Babel sai täna varahommikul plahvatuses kahjustada, vahendas Local.

title: Malmö ööklubis toimus plahvatus

maintext:
Plahvatus toimus Malmö kesklinnas kella poole kahe ajal öösel, milles purunesid klubi esimese korruse aknad. Kahjustada sai ka hoone ette pargitud auto.
Vahejuhtumis keegi vigastada ei saanud.
Sündmuskoha läbiotsinud politseiametnike sõnul oli plahvatuse toimepanek tõenäoliselt tahtlik, hommikuks polnud aga siiski veel selge, mis selle täpselt põhjustanud oli.
«Tegemist ei ole päris uusaasta raketiga, vaid millegi võimsamaga,» ütles politsei pressiesindaja Kim Hild kohalikule ajalehele Sydsvenskan.
Viimastel aastatel on Rootsi suuruselt kolmandas linnas Malmös olnud mitmeid granaadirünnakuid, tulistamisi ja autode süütamisi.


description: Islandi valimistel on Piraadipartei jäämas kolmandaks, kuigi rahvusringhäälingu RUV lävepakuküsitlus ennustas neile vahepeal veelgi suuremat edu.

maintext:
Kui kokku olid loetud umbes pooled hääled, siis oli Piraadipartei kogunud 14 toetusprotsenti ja saamas üheksa kohta, mis paigutas nad kolmandale kohale.
Valimiste võitjaks on kerkimas hoopis Iseseisvuspartei, mis on kogumas 30 protsendilise toetuse.
RUV prognooside kohaselt oleks Piraadipartei saanud 12 esindajat 63-kohalisse parlamenti.
«Me oleme väga rahul. Me oleme valimisplatvorm noorte ja progressiivsete inimeste jaoks, kes tahavad meie ühiskonda ümber kujundada nagu Robin Hood,» naljatas erakonna üks loojatest Birgitta Jonsdottir.


description: Lennufirma Azur Air Ukraina reisijad pidid ühes Egiptuse lennujaamas oma pagasi ise lennukisse tassima.

title: Foto: Ukraina reisijad pidid Egiptuses oma pagasi ise lennukile tassima

maintext: Antud juhtumist postitas foto Facebooki Sergei Tšernšovi nimeline mees, kelle sõnul peatus buss lennuki ette, reisijad võtsid oma pagasi välja ja panid selle pagasiruumi ning siirdusid siis õhusõiduki pardale. Miks reisijad seda tegema pidid, mehe postitusest ei selgu.


description: Suurbritannia päevaleht Guardian lahkab avaldatud loos Tallinna tasuta ühistranspordisüsteemi edukust.

title: Briti ajaleht analüüsib Tallinna tasuta transpordisüsteemi

maintext:
«Kui küsid tallinlaselt tasuta ühistranspordi hüvede kohta, saad vastu sarkastilise naeratuse või silmade pööritamise,» kirjutatakse Guardianis, mispeale asutakse lahkama Tallinna linnavalitsuse ja Edgar Savisaare minevikku.
Artiklis kirjeldatakse samuti, kuidas ühistransport on kui osa linnast, mitte lihtsalt vajalik üleelatav osa igapäevaelust. «Isegi tipptundidel saab istekoha igaüks, kes seda vajab. Tallinlased on projekti 90-protsendilise enamusega ka heaks kiitnud,» märgitakse seal.
Murekohana tuuakse Guardianis välja investeeringud ühistransporti, mis võivad tasuta teenuse tõttu kokku kuivada. Eriti, kui saabuma peaks suurem majanduslangus.


description: Venemaa on otsustanud peatada koostöö USA-ga tuumareaktorite ümberehitamise ning sellega seotud teadus- ja arendustöö alal, selgus Vene valitsuse veebilehel avaldatud direktiivist.

title: Venemaa peatas USA-ga koostöö tuumareaktorite ümberehitamise alal

maintext:
Esmaspäeval teatas Venemaa relvaplutooniumi käitlemise leppe peatamisest Ühendriikidega.
Venemaa välisministeeriumi teatel ei saa Moskva enam Washingtoni sellistes tundlikes küsimustes usaldada, sest Ühendriikide poliitika Venemaa suhtes muutub aina ebasõbralikumaks.
USA ja Venemaa sõlmisid 2000. aastal ülemääraste rikastatud plutooniumi varude riigikaitse programmidest kõrvaldamise leppe, milles nähti olulist sammu desarmeerimisprotsessis.
Lisaprotokolli kohaselt vähendab kumbki riik oma rikastatud plutooniumi varusid 34 tonni võrra, tuumamaterjal põletatakse reaktorites.
Moskva otsus peatada Ühendriikidega sõlmitud relvaplutooniumi käitlemise kokkulepe oli sundkäik, ütles esmaspäeval Venemaa välisminister Sergei Lavrov.
"Tahaksin rõhutada, et see oli sundkäik," sõnas Lavrov presidendi esmaspäevase dekreedi kohta.
Välisministri sõnul nägi Moskva leppes olulist sammu tuumadesarmeerimise suunas.
"Paraku on Ühendriigid astunud viimasel ajal Venemaa suhtes rea ebasõbralikke samme. Iseäranis on Washington kehtestanud väljamõeldud ettekäänetel Venemaa suhtes ulatuslikke majanduslikke ja muid sanktsioone. Alanud on NATO sõjalise taristu suurendamine ja USA vägede toomine Venemaa piiride lähedale. USA ja selle liitlased on avalikult ja häbenemata teatanud üleminekust Venemaa "heidutamise" poliitikale ning ähvardanud isegi Vene linnu terrorirünnakutega," ütles Lavrov.
"Kõik need Washingtoni sammud on viinud strateegilise stabiilsuse radikaalse muutumiseni ja piiravad üha enam Vene-USA koostööd tuumarelvastuse vähendamise alal," lausus Vene välisminister. "Meie otsus on märguanne Washingtonile, et katsed rääkida Venemaaga jõupositsioonilt, sanktsioonide ja ultimaatumite keeles, jätkates koostööd vaid USA-le kasulikes valdkondades, on määratud läbi kukkuma."
Kui Ühendriigid kohandavad oma poliitikat ja kõrvaldavad täielikult selles vallas koostöö peatamiseni viinud tingimused, oleme valmis jätkama kokkuleppe elluviimist, lausus Lavrov.
Tema sõnul ei ole Venemaa lahti ütlemas "kohustustest tuumadesarmeerimise vallas, sealhulgas relvaprogrammides kasutatava tuumamaterjali vähendamise teemal".
"Venemaa plutoonium, mis määratleti kaitsevaldkonna jaoks kasutuna, jääb relvadega seotud tegevustest väljapoole," ütles Lavrov.
Vene president Vladimir Putin andis esmaspäeval korralduse peatada Ühendriikidega sõlmitud relvaplutooniumi käitlemise kokkulepe, viidates Washingtoni "ebasõbralikele sammudele".
2000. aastal sõlmitud lepe lubas mõlemal tuumariigil vabaneda oma kaitseprogrammide tarbeks kasutatud rikastatud plutooniumist, milles nähti olulist sammu desarmeerimisprotsessis.
Mõlemad riigid kinnitasid lepet 2010. aastal.


description: USA vabariiklaste presidendikandidaat Donald Trump on vihastanud oma äärmuslike seisukohtade ja jultumusega paljusid, kuid samas on ta teinud vigu, mis näitavad, et ta haridus ja haritus on lünklikud.

title: Trumpi arvates on India hindude riik

maintext:
Möödunud aastal jäi Trump hätta, kui raadiosaatejuht küsis temalt intervjuus islamistlike äärmusrühmituste Islamiriik, Hezbollah, al-Nusra Front ja Al Qaeda juhtide nimesid, edastab The Independent.
Nüüd leidis aset juhtum, milles Trump paljastas, kui kesised on tema teadmised India kohta, mis on USA-le tähtis majanduslik ja poliitiline partner.
Möödunud laupäeval toimus New Jerseys hindu vabariiklaste koalitsiooni rahakogumiskampaania, millel esines presidendikandidaat Trump.
«Olen hindude suur fänn, väga suur fänn, samas ka India fänn» parandas kandidaat end kiiresti.
Hinduism on religiooni nimi ja hindud on selle religiooni järgijad.
Enne esinemist andis Trump kanalile NDTV intervjuu, milles rääkis vaid hinduismist ja hindudest, teadmata, et Indias on veel ka moslemid, kristlased, sikhid, džainad ja budistid.
2011. aasta rahvaloenduse andmetel on Indias umbes 14 protsenti elanikkonnast ehk 172 miljonit moslemid.
«Austan hindusid, mul on ka mitu hindust sõpra, kes on suurepärased ärimehed,» teatas Trump siis.
Kui Trumpilt küsiti, miks ta räägib ainult hindudest ja hinduismist, kuid mitte teistest India religioonidest ja nende järgijatest, vastas ta kiiresti ja lakooniliselt, et peab Indiat tähtsaks.
Samas on Trump seni seisukohal, et moslemeid ei tohiks USAsse enam lubada, sest sellega võib kaasneda islami radikalism ja terror.
New Jerseys leidis valimiskampaania ajal aset ka protest ja rassiline kokkupõrge. Protestijate arvates üritab Trump oma seisukohtadega levitada rassilist vihavaenu. India juurtega naine teatas seal, et Trump on rassist, kuid siis astus juurde valgenahaline paremäärmuslike vaadetega Trumpi toetav mees, kes soovitas hindudel kaduda.


description: Ungaris täna toimuv rahvahääletus Euroopa Komisjoni kohustuslike pagulaskvootide küsimuses kukkus madala aktiivsuse tõttu tõenäoliselt läbi.

title: Ungari pagulasreferendum kukkus ilmselt läbi

maintext:
Lävepakuküsitluse tulemused. Vastu 95%, poolt 5%, osalus 42%. Foto: Twitter
Nézőponti andmetel ei toetanud 95 protsenti referendumil osalenutest seda, et EL kirjutaks ette mitteungarlastest kodanike kohustusliku ümberpaigutamise Ungarisse ilma Ungari parlamendi heakskiiduta. Osalus oli aga vaid 42 protsenti. Referendumi toimunuks lugemiseks pidanuks hääletamas käima vähemalt 50 protsenti valijaist.
Tegemist on esialgsete andmetega. Ametlikud tulemused peaksid saabuma Eesti aja järgi kella üheksa paiku õhtul.


description: USA vabariiklaste asepresidendikandidaat Mike Pence ütles laupäeval, et kaaskandidaadi Donald Trumpi naisi alandavad märkused on teda "solvanud" ning ta ei saa neid kaitsta.

title: Pence ei saa enda sõnul Trumpi solvavaid märkusi kaitsta

maintext:
«Ma ei saa tema märkustele läbi sõrmede vaadata ja neid kaitsta,» teatas Pence avalduses, lisades, et Trumpi pühapäevane valimisdebatt demokraatide presidendikandidaadi Hillary Clintoniga on ärimagnaadi jaoks võimalus näidata, mis on tema südames.
Pence teatas ühtlasi, et loobub osalemast kampaaniaüritusel Wisconsinis koos esindajatekoja vabariiklasest spiikri Paul Ryaniga.
2005. aastast pärit videosalvestises, mille reedel avaldasid Washington Post ja NBC News, praalis Trump, kuidas ta üritas seksida abielunaisega, ning tegi veel mitmeid seksuaalse sisuga nilbeid avaldusi. Trump on märkuste eest vabandanud.
Trump välistas laupäeval USA vabariiklaste presidendikandidaadi kohalt taandumise pärast solvavate märkuste ilmsikstulekut naiste aadressil, mis tõi kaasa parteikaaslaste üleskutsed kõrvale astuda.
«Ma ei taanduks kunagi. Ma ei ole oma elus kunagi taandunud,» lausus Trump laupäeva hommikul päevalehele Washington Post.
Ärilehele Wall Street Journal ütles ta, et tema loobumise võimalused on nullilähedased.


description: Kreeka Lesbose saare põgenikelaagris loopisid elutingimuste üle protestivad migrandid täna politseinikke kividega ja süütasid kolm asüüliametnike ajutist kontorit, teatasid võimud.

title: Migrandid ründasid Lesbosel politseinikke ja ametiasutusi


description: Donetski venemeelsete mässuliste liider Aleksandr Zahhartšenko teatas täna, et mässulised tulistasid alla neid rünnata üritanud Ukraina sõjaväekopteri.

title: Zahhartšenko: separatistid tulistasid alla Ukraina sõjaväekopteri

maintext:
«Olukord ei ole paranenud, seda kinnitavad Jassõnovata ja Petrivka tulistamine... Nende jultumusel ei ole otsa ega äärt, nii eilsed kaotused kui hiljutine katse rünnata meid helikopteriga lõppes ebaõnnega - see tulistati alla, kuigi maandus Ukraina alal,» ütles ta pressikonverentsil.
Ukraina ei ole Zahhartšenko väidet kinnitanud.


description: Jeemenis sai USA õhulöögis surma viis terrorirühmituse Araabia poolsaare Al-Qaeda (AQAP) võitlejat, teatasid kolmapäeval Ühendriikide võimuesindajad.

title: Jeemenis sai USA õhulöögis surma viis terroristi

maintext:
USA ülemjuhatuse eestkõneleja major Josh Jacquesi täpsustuse kohaselt sooritati õhurünnak 21. oktoobril Maribi kõrvalises piirkonnas.
"AQAP on jätkuvalt märkimisväärseks ohuks kogu regioonile ja Ühendriikidele ning nende kohalolul on Jeemenile destabiliseeriv mõju. Me teeme jätkuvalt tööd selleks, et Jeemen poleks neile turvapaigaks, kus rahulikult tulevasi terrorirünnakuid kavandada," lisas Jacques.
Ühendriigid on korraldanud Jeemenis AQAP-i võitlejate vastu kümneid droonilööke ja on lubanud kampaaniat terrorivõrgustiku kõige ohtlikumaks peetava haru vastu jätkata.


description: Keenia politsei lasi täna USA saatkonna ees Nairobis maha politseinikku pussitanud mehe, teatasid võimud.

title: Keenias lasti USA saatkonna ees maha politseinikku pussitanud mees

maintext:
«Mees lasti maha pärast GSU ametniku pussitamist kätte,» ütles kohalik politseiülem Vitali Otieno. Isiku pihta tule avanud politseinik oli määratud saatkonna valvesse.
Otieno sõnul kõndis tapetu USA saatkonna suunas ning oli peasissekäigu lähistel, kui üritas krabada ühe ametniku relva. Saatkond asub Nairobi põhjaosas asuvas Gigiri eeslinnas ÜRO kompleksi vastas.
Saatkond kinnitas tulistamisintsidendi toimumist. «Saatkonna isikkoosseisust polnud keegi asjaga seotud,» lisati avalduses. Sündmuskohal viibivad ka USA föderaalse juurdlusbüroo (FBI) ametnikud.


description: Põhja-Korea tuumaprogrammist loobumisele ning Korea poolsaare tuumavabaks muutmisele suunatud jõupingutused on määratud läbi kukkuma, ütles USA luureülem James Clapper eile.

title: USA luureülem: Põhja-Korea tuumavabaks muutmine on ebarealistlik

maintext:
Ühendriigid valmistuvad Põhja-Koreast lähtuva tuuma- ja raketiohu tõttu paigutama Lõuna-Koreasse raketitõrjesüsteemi THAAD.
«Põhja-Korea tuumavabaks muutmine on ilmselt kaotatud üritus. Nad ei kavatse seda teha. See on nende ellujäämispilet,» ütles James Clapper mõttekoja Välissuhete Nõukogu (Council on Foreign Relations) üritusel.
«Sain seal viibides maitse suhu sellest, kuidas maailm nende vaatepunktist paistab. Nad on piiramisrõngas ja äärmiselt paranoilised. Mõte, et nad võiksid loobuda tuumavõimekusest, olgu see missugune tahes, on nende jaoks algusest peale mõeldamatu,» ütles Ühendriikide luurekoordinaator.
Clapper käis 2014. aasta novembris Põhja-Koreas salamissioonil eesmärgiga vabastada kaks ameeriklasest vangi. Ta koordineerib 17 USA luureagentuuri, teiste seas Luure Keskagentuuri (CIA) ja riikliku julgeolekuagentuuri (NSA) tööd.
Ühendriikide välisministeeriumi pressiesindaja John Kirby lükkas Clapperi seisukoha tagasi, rõhutades, et Washingtoni poliitikas Põhja-Korea suunal ei ole midagi muutunud.
«Me tahame jätkata liikumist kontrollitava tuumavõimekuse kahandamise suunas Korea poolsaarel,» sõnas Kirby. «Tahame näha tagasipöördumist kuuepoolsete kõneluste juurde. See tähendab, et Põhja-Korea peab näitama tahet ja võimet naasta protsessi juurde. Seni nad seda näidanud ei ole.»
Põhja-Korea, Lõuna-Korea, Hiina, Jaapani, Venemaa ja USA kõneluste formaat on olnud aastaid külmutatud.
USA erudiplomaadid kohtusid nädalavahetusel Malaisias Pyongyangi ametnikega. Seda läbirääkimisprotsessi nimetatakse teiseks diplomaatiliseks teeks.
Põhja-Korea on korraldanud alates 2006. aastast viis tuumakatsetust ning ÜRO on kehtestanud vastuseks Pyongyangi tuuma- ja raketikatsetustele riigile mitu sanktsioonide paketti.


description: Päästjad leidsid Vietnami lõunaosas vastu mäge põrganud helikopteri rusudest kolme sõjaväelase surnukeha.

title: Vietnami päästjad leidsid kopterirusudest kolme sõjaväelase surnukeha


description: Rootsi pealinna Stockholmi lõunaosas asuvas Fagersjössäs süüdati pühapäeval pagulaste majutuskeskus, hoonest evakueeriti pea 40 inimest, teatas politsei.

title: Rootsis süüdati põlema pagulaste majutuskeskus

maintext:
Keegi siiski viga ei saanud. Tuletõrjujatel õnnestus tuli kontrolli alla saada, kuid kustutustööd kestsid õhtuni.
«Tegemist on ajutise majutuskeskusega neile, kes on juba saanud elamisloa,» täpsustas Stockholmi linnavõimude esindaja Carl Smitterberg.
Hoonet üritati süüdata juba ööl vastu pühapäeva, kuid töötajatel õnnestus siis põleng oma jõududega kustutada.


description: Euroopa Liidu riikides on pärast Suurbritannia EList lahkumise otsust täheldatud brittide kodakondsustaotluste arvu hüppelist kasvu, näitavad ajalehe Guardian kogutud andmed.

title: ELi riikide kodakondsuse taotlemine on brittide seas järsult kasvanud

maintext:
Selle aasta esimese kaheksa kuu jooksul on üle 2800 briti taotlenud kodakondsust kokku 18 riigis, ilmneb täna avaldatud andmetest. 2015. aasta sama ajavahemikuga võrreldes on taotluste arv kasvanud 250 protsenti.
Kõige enam näib olevat kasvanud brittide huvi Taani vastu, kus kodakondsustaotluste arv on tõusnud eelmise aasta 30-lt 300-ni.
Ka Itaalia, Iirimaa ja Rootsi on registreerinud kodakondsustaotluste arvu suurenemise pärast 23. juuni referendumit. Paljud britid kardavad, et EList lahkumise korral ei saa nad enam teistes Euroopa riikides niisama vabalt ringi liikuda kui seni.
Enim näib olevat kasvanud brittide huvi Taani vastu, kus kodakondsustaotluste arv on tõusnud eelmise aasta 30-lt 300-ni.
Üheksa aastat Brüsselis elanud Ravi Bhatiani ütles näiteks, et tema alustas Belgia kodakondsuse taotlemist juba järgmisel päeval pärast referendumit - 24. juunil.
Kõige rohkem taotlusi on kaheksa kuu jooksul saanud Rootsi - üle 1100. Iiri võimud teatasid oktoobri algul, et neil kasvas juulist septembrini esitatud taotluste arv eelmise aasta sama aja 20 360-lt 37 306-ni.
Rahvaloenduse andmetel elab teistes Euroopa Liidu riikides 1,2 miljonit Suurbritannia kodanikku.


description: Mehhiko kohus otsustas Ühendriikidele välja anda kurikuulsa narkoparuni Joaquin "El Chapo" Guzmani, teatasid neljapäeval võimuesindajad.

title: Mehhiko kohus otsustas narkoparuni Ühendriikidele välja anda

maintext:
Otsuse langetas pealinnas Mexicos kogunenud tribunal.
Guzmani advokaat teatas koheselt, et kaebab otsuse edasi kõrgemasse kohtuastmesse.
Riikliku julgeolekunõukogu juht kinnitas juba eelmisel nädalal, et Mehhikol on kavas anda Guzman järgmise aasta algul USA-le välja.
"Me loodame (teha seda) jaanuaris või veebruaris," ütles Renato Sales Heredia vastuseks telekanali Televisa küsimusele, millal Sinaloa narkokartelli juht, keda USA süüdistab tapmistes ja uimastiäris, Ühendriikidele välja antakse.
Välisministeerium kiitis narkokurjategija väljaandmisotsuse heaks juba mais, kuid Guzmani kaitsjatel on siiani õnnestunud kõik otsused vaidlustada.
Mehhiko loodeosas tapsid relvastatud isikud kuu alguses rünnakus sõjaväekonvoile viis sõdurit ja röövisid meditsiiniteenistuse auto haavatud kurjategijaga. Culiacáni linna põhjaosas korraldatud rünnakus, milles kasutati granaate ja tulirelvi, sai veel 10 inimest vigastada.
Regiooni sõjaväejuht Alfonso Duarte ütles ajakirjanikele, et rünnaku korraldasid ilmselt vangistatud narkoparuni Guzmáni pojad. Duarte sõnul võitleb Guzmáni vend Aureliano Guzmán Loera ehk "El Guano" piirkonnas kontrolli pärast uimastitootmise üle Beltrán Leyva narkokartelliga.
Guzmáni kaks poega Jesus Alfredo ja Ivan on võimude poolt tagaotsitavad.


description: Pärast Iraagi tähtsuselt teise linna Mosuli vabastamist Islamiriigi pühasõdalaste käest peavad rahvusvahelise koalitsiooni jõud keskenduma nende Süüria tugipunktile Raqqale, ütles USA asevälisminister Tony Blinken täna.

title: USA: pärast Mosuli vabastamist IS-i käest tuleb ette võtta Raqqa

maintext:
«Meil on võimalus see kalifaat (Islamiriik) hävitada. Selleks on vaja kaht asja: vallutada Mosul Iraagis ja Raqqa Süürias,» ütles Blinken raadiousutluses.
«Pärast Mosulit tuleb koondada tähelepanu Raqqale,» lisas ta.


description: Orkaan Matthew purustas täielikult Haiti lõunaosa Jérémie linna, teatas abiorganisatsioon CARE neljapäeval.

title: Abiorganisatsioon: Matthew purustas Haitil täielikult Jérémie linna

maintext:
«Jérémie on täielikult purustatud,» ütles CARE Haiti-direktor Jean-Michel Vigreux Twitteris. «80 protsenti hoonetest on minema pühitud. Kõik telefonikaablid ja elekter on läinud. Linn on täielikult ära lõigatud ning kõigil hakkab otsa saama toit ja raha.»
Haiti siseminister François Anick Joseph teatas neljapäeval, et Matthew tõi riigis kaasa 108 inimese surma.
Roche-à-Bateau linnas hukkus 50 inimest. Kohaliku ametniku Ostin Pierre-Louis' sõnul on asula laastatud.


description: Austrias Barnau am Inni linnas asuv maja, kus 1889. aastal sündis natsionaalsotsialistliku Saksamaa liider Adolf Hitler, lammutatakse, teatasid Austria võimud täna.

title: Hitleri sünnikodu lammutatakse


description: Vene julgeolekuteenistus (FSB) võttis kolm kõrget ametnikku kinni, sest samovari peidetud pealtkuulamisseadme abil jõuti nende ebaseaduslike käikude jälile. Samovar oli meestele kingituseks korruptsioonivastaste pingutuste eest.

title: FSB võttis kolm kõrget ametnikku samovari paigutatud lutika abil vahele

maintext:
Päevalehe Kommersant teatel sattusid Venemaa juurdluskomitee ametnikud FSB huviorbiiti väidetava altkäemaksuvõtmise tõttu.
Siis kingitigi juurdluskomitee sisejulgeoleku osakonna juhile Mihhail Maksimenkole samovar, kuhu peale olid graveeritud tähed FSB ja selle logo. Samovar jäi väljaande Izvestija teatel Maksimenko kabinetti.
Kolmik võeti juulis vahi alla, kuid alles nüüd hakkavad juhtumi üksikasjad avalikkuse ette ilmuma, sest see jõudis äsja kohtusse.
Kommersandi teatel võtsid Maksimenko ja kaks teist kõrget ametnikku Deniss Nikandrov ja Aleksandr Lamonov tuntud kriminaali käest altkäemaksu.
Ükski kolmest mehest pole end süüdi tunnistanud. Lisaks nimetasid nad FSB jälgimistegevust ebaseaduslikult ja kinnitasid, et ühestki nende omavahelisest vestlusest ei saa leida kinnitust altkäemaksu võtmise kohta. Nikandrovi sõnul oli nende jutud napsutanud meeste loba.


description: Reedel paljud USA internetileheküljed rivist välja löönud ulatuslik küberrünnak ei olnud tõenäoliselt mõne riigi kätetöö, ütles Ühendriikide luureülem James Clapper eile.

title: USA luureülem: küberrünnaku taga oli ilmselt mitteriiklik toimija

maintext:
Clapper teatas mõttekojas Välissuhete Nõukogu (Council on Foreign Relations) korraldatud ürituse kõrvalt antud usutluses telekanalile CBS, et uurimine internetikeskkonda raputanud rünnaku suhtes on pooleli.
«Endiselt on vaja koguda suur hulk andmeid,» ütles 17 USA luureagentuuri tööd koordineeriv Clapper.
Vastates küsimusele, kas rünnaku pani toime mitteriiklik toimija, ütles ta, et esialgu tundub nii.
«Ma ei taha seda veel lõplikult öelda. See on esialgne hinnang,» sõnas ta.
Clapper juhtis tähelepanu küberohtude erinevatele tõsidusastmetele. «Me oleme seisnud silmitsi kõige keerukamate kübertoimijate võimekustega ehk Venemaa ja Hiina suguste riiklike tegevusega. Lisaks on teised õelate eesmärkidega riigid, kellest tihtipeale veel pahatahtlikumad on mitteriiklikud toimijad,» lausus ta.
Mitme lainena korraldatud küberrünnak jättis reedel Ühendriikides ja mujal miljoneid inimesi ligipääsuta Amazoni, eBay, Twitteri, Spotify ja paljude teiste firmade veebilehtedele.
Rünnak korraldati domeeninimeteenuste firma Dynamic Network Services Inc ehk Dyni vastu.
Sisejulgeolekuminister Jeh Johnson ütles üleeile, et rünnaku tagajärjed on nüüdseks pehmendatud.


description: Partei, mis pooldab otsedemokraatiat, täielikku valitsuse läbipaistvust, uimastite legaliseerimist ja Edward Snowdenile asüüli andmist, võib Islandil moodustada järgmise valitsuse, vahendab Guardian.

title: Island kardab Piraadipartei võimuletulekut

maintext:
Radikaalse erakonna lõid aktivistid ja häkkerid neli aastat tagasi. 2013. aasta valimistel said nad endale kolm kohta riigi 63-liikmelises parlamendis.
Partei juhtfiguur- parlamendiliige, poetess, kunstnik ja endine WikiLeaksi panustaja- 49-aastane Birgitta Jónsdóttir sõnas aga, et tal ei ole mingit ambitsiooni edu korral peaministriks saada. Eesmärk olevat vaid mittetöötav riigikorraldus likvideerida. «Islandi elanikud on väsinud korruptsioonist ja onupojapoliitikast,» on ta öelnud. Ta on Islandit samastanud ka Sitsiiliaga, öeldes, et seda saart juhib paar maffialikku perekonda.
Island asub hääletama ülehomme.


description: India siseministri Rajnath Singhi sõnul soovitakse piir Pakistaniga 2018. aasta lõpuks täielikult sulgeda, vahendab Times of India.

title: India kavatseb piiri Pakistaniga täielikult sulgeda


description: Benjamin Radford, kes tegeleb rahvapärimuse uurimisega, arvab, et klounihirm ei ole midagi uut. Sarnased hüsteerialained on ajaloos sagedased, vahendab CNN.

title: Viis põhjust, miks klounid järsku igal pool on

maintext:
-Tänapäevane folkloor
«1980datel räägiti fantoomklounidest. USAs Massachusettsis kirjeldasid lapsed, kuidas klounid neid taga ajasid ja metsa meelitasid. Õpetajad ja vanemad võtsid neid jutte väga tõsiselt,» sõnas Radford.
See juhtum on väga sarnane ühele esimesele klouniloole, millest nüüdne hüsteeria alguse sai. Augustis teatasid ühe Lõuna-Carolinas asuva kortermaja lapsed, et lähedalasuvas metsas on klounid, kes neid metsa üritavad meelitada. «Enamus neist teadetest oli petujutt, osa lihtsalt narritamine ja osa koolis leviv kuulujutt. Aga need levisid üle USA ja isegi Suurbritanniasse,» kirjeldas Radford.
Radfordi sõnul on klounilugude näol tegemist on nn lumepalliefektiga, milles on segunenud inimeste himu heade lugude järele ja tegelik mure, et taolised juhtumid võivad päriselt aset leida. Seekordse klounilummuse tõttu on inimesed meelega asunud teisi hirmutama ja mõni vembumees on ka seetõttu arreteeritud.
-Tegu on turundustrikiga
Hirmsaid kloune on müügieesmärgil ka varem kasutatud, sest see tõmbab inimeste tähelepanu ja paneb nad rääkima. Järgmine aasta tuleb näiteks välja Stephen Kingi raamatu ainetel põhinev USA klassikalise õudusfilmi «It» uus versioon, kus üks põhilisi kurjameid on kloun.
-Inimeste ärevuse väljund
Klounid tegutsevad pakkumaks lastele meelelahutust, kuid nad võivad olla ka imelikud ja hirmuäratavad. «Sellised kiiresti levivad paanikad tekivad üldiselt, kui ühiskonnas peitub mingi allasurutud ärevus või hirm,» sõnas Radford. «USAs on valimisaasta, õhus on palju poliitilisi ja ideoloogilisi pingeid. Muidugi ka hirm koolitulistamiste ja terrorirünnakute ees,» lisas ta.
-Tegu on sotsiaalmeedia tekitatud hullusega
Enda hirmutamiseks tuleb vaid väisata mõnd mitut augustikuust sotsiaalmeediakanalisse Twitter loodud klounidega seotud kontot. Need on täis õudusfilmilikke klounivideoid, mis «dokumenteerivad» kohtumisi klounidega- tavaliselt- looduses.
-Lood ei ole alati välja mõeldud
Lihtsaim seletus klounihüsteeriale on, et tegelikkuses eksisteeribki hirmuäratavaid kloune, kes halbu asju korda saadavad.
Muret tekitab praegune olukord just seetõttu, et raske on aru saada, kus lõppeb müüt ja algab reaalsus. «Kuulujuttudel võivad olla tagajärjed. Tegu ei ole vaid naljaga. Inimesed on hirmul ja on olnud juhtumeid, kus nad on seetõttu vägivalda kasutanud,» sõnas Radford. «Tegelik oht tuleneb võimalikust ülereageerimisest kuuldud lugude tõttu, mitte klounidest enestest,» lisas ta.


description: Jeruusalemmas sai täna tulistamises vigastada vähemalt kolm inimest, nendest kahe seisund on tõsine, teatasid võimud.

title: Jeruusalemmas sai tulistamises vigastada kolm inimest


description: Süüria relvajõudude juhatus kutsus eile mässulisi Aleppo linnas üles relvi maha panema ja linnast lahkuma.

title: Süüria valitsus kutsus Aleppo mässulisi alistuma


description: Täna varahommikul maabus Haiti edelaosas tugev orkaan Matthew, mis jõudis saareni neljanda kategooria tormina, teatas USA ilmateenistus.

title: Haitil maabus tugev orkaan Matthew

maintext:
Video: Haiti valmistub Orkaan Matthew'iks
Kariibi mere saared on valmistumas lähiajaloo üheks võimsaimaks orkaaniks nimega Matthew, mis toob endaga kaasa kuni 220 km/h puhuvad tuuleiilid. Enim ollakse mures Ameerika ühe vaeseima riigi Haiti pärast, mis pole veel suutnud täielikult toibuda 2010. aastal aset leidnud tugevast maavärinast.


description: Norra tuumauuringute reaktorist lekkis väike kogus radioaktiivset joodi, mis võimude teatel ei tohiks kujutada ohtu ei inimeste tervisele ega keskkonnale.

title: Norra tuumareaktorist lekkis radioaktiivset joodi

maintext:
Leke leidis aset eile Norra lõunaosas Haldeni energiatehnoloogia instituudis, teatas Norra radiatsioonikaitseamet (NRPA) oma kodulehel.
«Radioaktiivse aine lekke põhjuseks oli tehniline rike. Radioaktiivsuse kogust peetakse väikeseks,» teatas amet avalduses. «Lekkel ei ole väljaspool keskust mingit mõju inimeste tervisele ega keskkonnale.»
NRPA teatel alustatakse inspektsioone, et selgitada välja lekke põhjus ja see, miks võime teavitati alles päev pärast õnnetust.


description: Türgi justiitsminister Bekir Bozdağ kutsus täna Washingtoni andma välja juulikuise riigipöörde väidetavat korraldajat Fethullah Güleni, et vältida kahepoolsete suhete kahjustamist.

title: Türgi nõudis USA-lt Güleni väljaandmist: ta on võrdne bin Ladeniga

maintext:
Türgi nõuab USA-lt Pennsylvanias elava islamivaimuliku väljaandmist. Ankara süüdistab Güleni mässuliste sõjaväelaste rühmituse 15. juuli nurjunud riigipöörde korraldamises. Gülen on süüdistused tagasi lükanud.
«Kui Güleni välja ei anta ja protsessiga venitatakse, on sel negatiivsed tagajärjed Ameerika ja Türgi suhetele,» ütles Bozdağ Ankara lennujaamas ajakirjanikele.
Türgi justiitsminister lendab Ühendriikidesse kohtumisele oma kolleegi Loretta Lynchiga. Tema sõnul ei taha Türgi võimud näha terroristi tõttu negatiivseid arenguid kahe riigi suhetes.
Bozdağ lisas, et kõike, mida Osama bin Laden kehastab Ühendriikide jaoks, kehastab Fethullah Gülen Türgi riigi jaoks.
USA valitsus on öelnud, et Güleni väljaandmiseks peab Ankara esitama veenvaid tõendeid.
Bozdaği sõnul on Türgi saatnud Washingtonile Güleni väljaandmiseks kõik vajalikud dokumendid. «Meie jaoks ületab terrorist Fethullah Güleni toimik kuhjaga väljaandmiseks vajamineva,» lausus ta.


description: Montenegro parlamendivalimistel juhib peaminister Milo Đukanovići Demokraatlik Sotsialistide Partei (DPS), selgus osalistest esialgsetest valimistulemustest.

title: Montenegro valimistel juhib võimupartei

maintext:
Kui loetud sai 80 protsenti häältest, oli DPS kogunud pisut üle 40 protsendi häältest, mida on üle kahe korra rohkem opositsioonilise Demokraatliku Rinde häältesaagist. Ključ ja Montenegro Demokraadid, mis pooldavad NATOga liitumise küsimuses referendumi korraldamist, said kumbki kümme protsenti häältest, näitasid osalised valimistulemused.
Valimisaktiivsus oli võimude teatel 73,2 protsenti.
Đukanović on olnud väikeses Balkani riigis võimul alates 2006. aastast, mil see Serbiast lahku lõi. Tema juhtimisel on sõlmitud tihedad sidemed Läänega ning astutud samme NATO ja Euroopa Liiduga ühinemiseks. Montenegro sai detsembris kutse NATOsse, otsuse peavad ratifitseerima nii Podgorica kui alliansi liikmesriigid. Moskva on hoiatanud tagajärgede eest.
Demokraatlik Rinne soovib tihendada sidemeid Moskvaga ning on ELi ja NATOga liitumise vastu.
Valimisi on varjutanud vahejuhtum, mille käigus vahistati 20 väidetavalt Montenegros relvastatud rünnakuid korraldada plaaninud serblast. Analüütikute sõnul tekib peaministril, keda vastased süüdistavad onupojapoliitikas, korruptsioonis ja sidemetes organiseeritud kuritegevusega, peale eilseid valimisi raskusi stabiilse valitsuse moodustamisega.
Đukanovići sõnul tähendavad üldvalimised valikut Lääne ja Venemaa vahel.
NATOga liitumise küsimus lööb kahte leeri kogu 620 000 elanikuga riigi, kus mäletatakse veel alliansi 1999. aasta pommirünnakuid Jugoslaaviale, mille osa oli tookord ka Montenegro.


description: Saksamaal opositsiooni kuuluv vasakpoolne Die Linke ei toeta sotsiaaldemokraadist välisministrit Frank-Walter Steinmeierit presidendikandidaadina.

title: Steinmeieri presidendiks saamise võimalused said löögi

maintext:
Die Linke liider Bernd Riexinger ütles põhjenduseks, et Steinmeier on seotud erakonnakaaslasest endise liidukantsleri Gerhard Schröderiga, kelle ajal süvenes lõhe vaeste ja rikaste vahel. Riexinger kutsus leidma presidendikandidaati, kes oleks oma tegevuses sõltumatu.
Steinmeier pole võimalikke presidendiambitsioone soovinud ise kommenteerida. Küll aga on tema kandidatuurile toetust avaldanud asekantslerist sotsiaaldemokraatide parteijuht Sigmar Gabriel.
Sakslased saavad uue presidendi järgmise aasta veebruaris, sest senine liidupresident Joachim Gauck teatas selle aasta suvel, et tema teiseks ametiajaks kandideerida ei kavatse.
Spekulatsioone Gaucki võimaliku järglase kohta on Saksa meedias olnud palju. Pikalt on peetud üheks tõenäoliseks variandiks Bundestagi praegust spiikrit Norbert Lammertit, kes kuulub kristlike demokraatide hulka (CDU).
Saksamaa ei vali presidenti rahvas, vaid valimiskogu, mis koosneb võrdses osas Bundestagi saadikuist ja liidumaade parlamentide valitud esindajatest. Esimeses või teises voorus valitud saamiseks on tarvis absoluutset häälteenamust. Saksamaa praegustes poliitilistes oludes tähendab see, et konservatiivide toetusest üksi ei piisa, kandidaat peab sobima ka teistele erakondadele.


description: Ameerika Ühendriikides Iowa osariigis asuv Blanki loomaaed näitas avalikkusele 11. oktoobril sündinud musta ninasarvikut. Loomaaia teatel on tegu esimese ohustatud liikide hulka kantud musta ninasarviku sünniga Iowas.

title: Piltuudis: USA loomaaed näitas väikest ninasarvikut


description: Põhja-Prantsusmaal Calais's asuva põgenikelaagri likvideerimise järel kohale jäänud kümnetele migrantidele pakuti täna võimalust laagrist välja kolida ning Prantsusmaa ja Suurbritannia süüdistavad nende saatuses teineteist.

title: Pariis ja London süüdistavad teineteist Calais'sse jäänud põgenikes

maintext:
Kohale jäänud migrandid, kellest paljud on alaealised, on maganud viimastel öödel ulualustes, mis jäid püsti «Džungliks» kutsutud laagri sellesse ossa, mis juba märtsis lammutati.
Heategevusorganisatsiooni Care4Calais andmetel on ajutistes koolides, kirikutes ja mošeedes peavarju leidnud 107 inimest. Abitöötajad ärgitasid täna neidki bussidesse istuma ja mujal Prantsusmaal loodud põgenikekeskustesse minema.
Viiskümmend noorukit võttis pakkumise vastu ja lahkus bussiga «Džunglist», teatas AFP ajakirjanik sündmuskohalt. Teised jäid kohale ning ootavad ikka veel võimalust Suurbritanniasse pääseda.
Calais´ serval asuvas illegaalses laagris elas ametlikel andmetel 6400 peamiselt Afganistanist, Sudaanist ja Eritreast pärit migranti. Sel nädalal tühjendasid Prantsuse võimud suuroperatsiooni käigus laagri ja toimetasid selle asukad minema.
Kohalejäänute saatuse üle on puhkenud sõnasõda Prantsusmaa ja Suurbritannia vahel. Prantsusmaa süüdistab ebaseadusliku laagri tekkes Suurbritanniat, sest sinna koondunud migrandid soovisid pääseda üle La Manche'i väina.
Prantsuse siseminister Bernard Cazeneuve reageeris eile õhtul nördimusega Briti kolleegi Amber Ruddi nõudele, et laagrisse jäänud lapsi tuleb korralikult kaitsta.
«Need inimesed kavatsesid migreeruda Ühendkuningriiki,» ütles ta ja väljendas üllatust Ruddi nõude üle. Tema sõnul täitis Prantsusmaa oma kohustust solidaarsusest ja tõrkumata.
Ligi 1500 last on paigutatud «Džungli» lähedal asuvasse alaealiste konteinerlaagrisse.
Suurbritannia on võtnud oktoobri keskpaigast alates vastu 274 last ja menetleb veel sadu taotlusi.
Laste pärast tunneb muret ka ÜRO põgenikeagentuur UNHCR, mille esindaja nõudis täna Calais' laagri laste ohutuse ja heaolu tagamist.


description: Nõrgenenud orkaan Matthew liigub mööda USA idarannikut põhja poole.

title: Orkaan Matthew liigub mööda USA idarannikut põhja

maintext:
Floridas on torm nõudnud vähemalt neli inimelu ja toonud kaasa elektrikatkestuse rohkem kui miljonis majapidamises ja ettevõttes.
Teise kategooria orkaan Matthew liigub liigub üle Lõuna-Carolina ranniku või selle lähedale täna hommikul, teatas USA orkaanikeskus.
Orkaan purustas täielikult Haiti lõunaosa Jérémie linna, teatas abiorganisatsioon CARE üleeile.
Haiti siseminister François Anick Joseph sõnas, et Matthew tõi riigis kaasa 108 inimese surma.
Roche-à-Bateau linnas hukkus 50 inimest. Kohaliku ametniku Ostin Pierre-Louis' sõnul on asula laastatud.


description: Maltal Safi lähistel kukkus täna alla Luksemburgi relvajõudude kerglennuk, surma sai kohaliku meedia andmeil viis inimest.

title: Maltal kukkus alla sõjaväelennuk, viis inimest hukkus

maintext:
Väikelennukil tekkisid mootoriprobleemid vahetult pärast õhkutõusmist Malta rahvusvaheliselt lennuväljalt, lennuk kukkus maandumist üritades alla väljapoole lennurada lennufirma Medavia angaari kõrvale.
Malta meedia teatas alguses, et surma said viis Euroopa Liidu inimsmugeldamisvastasel missioonil FRONTEX osalenud sõjaväeametnikku. FRONTEX lükkas selle väite ümber, kinnitades, et intsidendiga polnud seotud ükski nende töötaja.
UPDATE: No Frontex staff was involved in the plane crash in Malta. — Frontex (@Frontex) October 24, 2016
Ka Euroopa Liidu välispoliitika kõrge esindaja Federica Mogherini kinnitas Twitteris, et allakukkunud lennuki pardal ei olnud ühtegi ELi ametnikku ning lend polnud ühenduse tegevusega seotud.
No #EU officials involved in plane crash in #Malta. The flight was not related to any of the EU activities — Federica Mogherini (@FedericaMog) October 24, 2016
Kõik lennud Malta rahvusvahelisest lennujaamast on peatatud.
Vaata õnnetuskohta allpoolasuvast videost.


description: Saksa prokurörid teatasid täna, et nad lõpetasid uurimise koomik Jan Böhmermanni suhtes, kes väidetavalt solvas oma luuletusega Türgi presidenti Recep Tayyip Erdoğani. Võimud ei leidnud väide kinnituseks piisavalt tõendeid.

title: Võimud lõpetasid väidevalt Erdoğani solvanud saksa koomiku suhtes uurimise


description: Sõltumatu ekspertkomisjon uurib Süüria põgenikust arvatava terroristi Jaber Albakri juhtumiga seonduvat.

title: Saksamaal uuritakse, kuidas arvatav terrorist sai teha vanglas enesetapu

maintext:
Eelmisel aastal Saksamaale saabunud ja asüüli saanud 22-aastane Jaber Albakr peeti kaks päeva kestnud ulatuslike otsingute järel kinni 10. oktoobril Leipzigis, kui ta andsid politseile välja süürlastest põgenikud. Enne tabamist õnnestus Albakril kodulinnas Chmenitzis politsei haarangust napilt pääseda.
Saksa võimude andmetel kavatses Albakr rünnata ühte Saksamaa pealinna Berliini lennujaamadest. Tema üürikorterist Chemnitzis leiti läbiotsimise käigus ka lõhkeaineid. 12. oktoobril poos Albakr end vangikongis aga särgi abil üles.
Juhtunu üksikasju selgitab neljaliikmeline uurimiskomisjon, mida juhib endine konstitutsioonikohtunik Herbert Landau. Raport uurimustulemustega loodetakse avaldada enne selle aasta lõppu.
Saksimaa peaminister Stanislaw Tillich kaitses tänases teleintervjuus ZDFile võimude ja julgeolekujõude tegutsemist. Samas tunnistas Tillich ka vigu. «Seal, kus on inimesed, tehakse ka vigu,» ütles Tillich, kes aga ei täpsustanud konkreetseid vajakajäämisi.
Süürias Damaskuse lähistel elavat Albakri peret esindav advokaat ütles nädalavahetusel Saksa meedia vahendusel, et neil on plaanis pöörduda kohtusse, viidates Saksimaa võimude hooletusele Albakri surma puhul. Lahkunu vend ütles aga, et tema venna mõrvas politsei.


description: Venemaa president Vladimir Putin nimetas pühapäeval USA häkkimissüüdistusi valimiseelseks hämamiseks, millega proovitakse ameeriklaste tähelepanu kõrvale juhtida siseriiklikelt probleemidelt, edastas Kremli pressiteenistus.

title: Putin nimetas USA häkkimissüüdistusi valimiseelseks hämamiseks

maintext:
Washington süüdistas eelmisel nädalal Moskvat, et see üritab sekkuda 2016. aasta valimisvõitlusesse häkkides demokraatide andmebaase ja omavahelist suhtlust ning avalikustades seda. Venemaa on süüdistused korduvalt tagasi lükanud.
«Ühendriikides on suur hulk probleeme. Ja nendes tingimustes üritavad mõned isikud naasta vanade läbiproovitud meetodite juurde, milleks on hääletajate tähelepanu kõrvalejuhtimine nende oma muredelt,» seletas Putin.
Putini sõnul üritab Washington luua Venemaast vaenlase kuvandit, et sellega ühendada rahvas niiöelda võitluseks.
«Seda kaarti käiakse praegu välja väga aktiivselt,» tõdes Putin.
«Praegu on USA poliitilises elus väga keeruline ja raske periood, kuid see möödub,» avaldas president lootust.
Venemaa välisminister Sergei Lavrov ütles telekanalile CNN, et häkkimissüüdistused on küll väga meelitavad, kuid kahjuks igasuguse aluseta.


description: Vietnami tolliametnikud avastasid täna Mosambiigist saabunud puidulasti hulgast umbes kaks tonni elevandiluud ja konfiskeerisid saadetise.

title: Vietnamis konfiskeeriti kaks tonni elevandiluud

maintext:
Vietnamis on elevandiluuga kauplemine keelatud, kuid sellest hoolimata jätkuvalt populaarne dekoratiivsetel ja väidetavatel meditsiinilistel põhjustel.
Samuti on Vietnam võhkadega salakauplejatele oluliseks transiitriigiks.
Ho Chi Minhi lennujaamas konfiskeeritud elevandiluu koguseks hinnati varem 500 kilo, kuid hiljem andmeid uuendati.
Eelmisel nädalal konfiskeeriti Hanoi lennujaamas umbes 300 kilogrammi elevandiluud.
Vietnamil on ka oma elevandipopulatsioon, kuid see kahaneb ning elevantide jahtimine on riigis keelatud.


description: Luganski ja Donetski oblasti okupeeritud alal on praegu 35 000 mässulist ja 6000 Vene kaadrisõjaväelast, ütles Ukraina kaitseministeeriumi luureosakonna esindaja Vadim Skribitski täna.

title: Ukraina luure: Donbassis on 35 000 sissi ja 6000 Vene sõdurit

maintext:
«35 000 on esimene ja teine armeekorpus ja otseselt 6000 sõjaväelast teistest Venemaa regulaarväeosadest, mis asuvad meie riigi territooriumil,» ütles Skribitski Kiievis teabetunnis.
Tema sõnul ei ole Vene sõjaväelaste hulk Kagu-Ukrainas augustist peale eriti muutunud. Praegu käib osaline rotatsioon, põhirotatsioon toimus juulis-augustis.
Ukraina luure esindaja rõhutas, et ajutiselt saadetakse Ukrainasse lahinguülesandeid täitma teiste Venemaa üksuste sõjaväelasi.
Ta meenutas samuti, et sisside logistika eest hoolitseb Venemaa.


description: Laupäeval Jaapanis Tokyost põhja pool Utsunomiya linna pargis toimunud plahvatuse taga seisis elust lahkuda soovinud kohalik mees, selgub Jaapani meediast.

title: Jaapani plahvatuse korraldas pensionärist enesetapja

maintext:
Plahvatuses sai surma üks inimene ja kolm tükki haavata. Uudisagentuur Kyoto raporteeris, et toimunu taga oli 72-aastane erusõdur, kelle põlenud laip hiljem pargist leiti. Tema pargist ligi kaheksa kilomeetri kaugusele jäänud kodu hävis vaid natuke aega enne tulekahjus.
Politsei teatas, et leidis mehe juurest enesetapukirja. Plahvatuses said viga veel 64- ja 58-aastane mees, samuti 14-aastane poiss.
Enesetappude arv Jaapanis on viimastel aastatel langenud, kuid püsib siiski maailmas ühe kõrgeimana – aastas võtab endalt elu ligi 30 000 inimest. Ekspertide sõnul on vanainimeste puhul üheks põhjuseks raskused väikese pensioniga toimetulemisel.


description: Sajad Süürias Aleppo linnas lõksu jäänud haavatud tsiviilisikud ei ole ikka veel saanud lahkuda mässuliste kontrolli all olevatelt aladelt.

title: Haavatud elanikud ei julge Aleppost lahkuda

maintext:
Venemaa on jätkanud relvarahu kolmandat päeva, kuid ÜRO hinnangul ei ole turvagarantiid veel piisavad, et inimesi saaks evakueerida.
Arvatakse, et Aleppos on umbes veerand miljonit inimest. Mässuliste kontrolli all olevatest piirkondadest on neid põgenenud ainult käputäis.
Süüria relvakonflikti jälgiva Süüria Inimõiguste Vaatluskeskuse sõnul ei usu inimesed enam lubadusi, et nad võivad takistusteta linnast lahkuda.
ÜRO on kutsunud Venemaad pikendama relvarahu esmaspäevani. Süüria meedia ja Venemaa süüdistavad mässulisi Aleppo tsiviilelanike kasutamises inimkilpidena.


description: Egiptus alustas Siinai poolsaarel džihaadivõtlejate vastu õhurünnakuid, eile tapsid ISISe äärmuslased 12 Egiptuse sõdurit, vahendab AFP

title: Egiptus alustas Siinail ISISe vastu õhurünnakuid

maintext:
Televisioonis üle kantud teate kohaselt alustas Egiptuse sõjavägi õhurünnakuid ja luurenlende täna varahommikul ja missioon kestis mitu tundi.
Teates öeldi, et õhuvägede sihtmärgiks on eilses rünnakus osalenud relvastatud äärmuslaste peidukohad ja mitmed neist on juba hävitatud.
ISIS on Egiptuses samuti sihtinud turiste ja välismaalasi.
2013. aastast on Põhja-Siinaist asuvast sunniäärmuslaste tugipunktist pärit võitlejad tapnud sadu Egiptuse sõjaväelasi ja politseinikke. Egiptus on viimastel aastatel riiklike julgeolekujõude Siinail suurendanud, et maha suruda sealset ülestõusu, mis algas peale moslemist president Mohamed Morsi kukutamist.


description: Colombia president Juan Manuel Santos rõhutas täna Nobeli rahupreemiat vastu võttes, et rahu saavutamine mässuliste rühmitusega Colombia Revolutsioonilised Relvajõud (FARC) on käegakatsutav.

title: Nobeli saanud Colombia president: oleme rahule väga lähedal

maintext:
«Oleme rahu saavutamisele väga-väga lähedal ... Võtan selle preemia vastu Colombia rahva nimel, kes on selles sõjas niivõrd palju kannatanud,» sõnas Santos eksklusiivintervjuus Nobeli sihtasutusega. «Sõnum on see, et me peame jätkama ning jõudma selle sõja lõpuni. Me oleme väga-väga lähedal, peame lihtsalt tegema veel väikese tõuke edasi,» lisas ta.
«See (autasu) saab olema suur stiimul selle eesmärgi saavutamisele ning rahu ehitamise alustamisele Colombias.»


description: Ühendriikides süüdistatakse Uberi taksojuhti inimröövis ja rünnakus, teatas politsei eile.

maintext:
Politsei kirjeldusel võttis taksojuht nimega Westagne Pierre naise peale ühest baarist ja sõidutas ta 16 kilomeetri kaugusel asuva College Parki väikelinna hotelli selle asemel, et viia klient koju.
Hotellis kandis Pierre teadvusetu naise autost hotelliruumi ja kasutas tema krediitkaarti, mis on jäädvustatud turvakaameratele.
Süüaluse advokaadi sõnul mees väidab, et tal oli selleks naise nõusolek.


description: Moskva pikendab Vene ja Süüria sõjalennukite õhurünnakute keeldu Aleppo piirkonnas, teatas Vene kaitseministeerium täna.

title: Venemaa pikendab õhurünnakute keeldu Aleppos

maintext:
«Juhin taas teie tähelepanu asjaolule, et Vene ja Süüria õhujõudude lennud on alates 18. oktoobrist täielikult peatatud 10 kilomeetri laiusel alal Aleppo ümbruses,» ütles Vene kindralstaabi peamise operatiivdirektoraadi ülem kindralleitnant Sergei Rudskoi pressikonverentsil.
«Õhurünnakute moratooriumit Aleppo linna ümber pikendatakse,» lisas ta.
Venemaa väljakuulutatud ja kolm päeva kestnud humanitaarvaherahu Aleppos lõppes laupäeval ilma, et abiorganisatsioonid oleksid linna piiramisrõngas olevast idaosast haavatuid evakueerinud. Humanitaarpausi lõppemise järel jätkusid linnas lahingud Süüria valitsusvägede ja ülestõusnute vahel.
Vene kaitseministeeriumi pressiesindaja Igor Konašenkov ütles täna, et Venemaa hoiab kuut humanitaarkoridori jätkuvalt avatuna.


description: USA vabariiklaste presidendikandidaat Donald Trump rõhutas neljapäeval, et ta tunnistab ainult selgeid tulemusi 8. novembril peetavatel presidendivalimistel.

title: Trump: ma tunnistan ainult selgeid valimistulemusi

maintext:
«Loomulikult ma aktsepteerin selget tulemust,» ütles Trump valimiskampaania üritusel Ohios, märkides samas, et ta ei ole kindel, kas sellist tuleb.
Trumpi sõnul ei kavatse ta aga anda lubadust aktsepteerida igasugust tulemust, kuna soovib jätta endale õiguse vaidlustamiseks, kui on tegemist vaieldava tulemusega.
«Ma austan selgeid valimistulemusi, kuid ma jätan endale ka õiguse vaidlustada need, kui tulemused on küsitavad,» ütles Trump Delaware'is korraldatud kampaaniaüritusel.
Trump kordas ühtlasi taas süüdistust, et tema demokraadist rivaali Hillary Clintoni kampaaniameeskond püüab valimisi rikkuda.
Trump sattus kriitika alla kolmapäevase teledebati järel, kus ta vihjas, et ei pruugi valimistulemusi heaks kiita.
Trump ei kinnitanud ajakirjaniku küsimusele vastates, et tunnistab valimiste tulemust.
«Me veel vaatame seda, kui see aeg on käes,» märkis Trump.
Clinton märkis, et selline suhtumine on kohutav ja Trump teeb sellega maha Ühendriikide demokraatiat.


description: Iraagi valitsusväed ja kurdide pešmerga võitlejad peavad Iraagi suuruselt teise linna Mosuli ISISe käest tagasivallutamise nimel juba teist nädalat äärmusrühmitusega ägedat võitlust.

title: Mosulit piiratakse kolmest küljest korraga -

maintext:
Video: kiika ISISe tunnelisse Mosuli lähistel
Islamiriigi sõdalased on Mosuli ümbrusesse ehitanud tunnelid, mis annavad neile varju droonirünnakute ja suurtükivägede tule eest. Lisaks teeb terroristide tunnelites pesitsemine tuska liitlasvägedele, sest satelliitidelt maa alla ei näe.


description: Tuhanded musta riietatud poola naised kogunesid eile üle riigi, et avaldada meelt valitsuse plaani vastu keelata abordid.

title: Galerii ja video: poola naised protestisid abordikeelu vastu

maintext:
Et protestima läinud naised moodustavad olulise osa tööjõust, sulgesid oma uksed rohkem kui 60 linnas asuvad valitsus- ja haridusasutused. Aktsioon kandis nime «Must esmaspäev».
Riigis on niigi ühed Euroopa rangeimad aborti käsitlevad seadused, kuid küsitlused näitavad, et toetus nende karmistamiseks on väike.
«Tahame arste, mitte misjonäre!» hüüdis üks eile Varssavi linnavalitsuse ette kogunenud meeleavaldajate rühm.
«Nad rikuvad meie kodanikuõigusi, ja ma tahan näidata toetust kõigile kannatada saanud naistele, kes ei saa arstlikku abi ja on sunnitud saama puudega lapse,» lausus Reutersile 41-aastane turu-uurija Gabriela. «Ja ma teen seda oma tütre jaoks.»
Vaata meeleavaldust allpoolasuvast videost.


description: Kesk-Euroopa riigid peavad rohkem pingutama, et peatada paremat tööd otsivate noorte väljaränne, ütles Poola president Andrzej Duda täna piirkonna presidentide kahepäevast kohtumist avades.

title: Poola juhtkonda hirmutab noorte väljaränne

maintext:
Kagu-Poolas Łańcuti palees peetavast kohtumisest võtavad osa Slovakkia president Andrej Kiska, Tšehhi riigipea Miloš Zeman ja János Áder Ungarist.
Need riigid moodustavad nn Visegrádi neliku, mis muu hulgas vastustab ELi kohustuslikke rändekvoote ja on selle asemele pakkunud paindliku solidaarsuse, mis tähendab, et iga riik annab põgenikele ja migrantidele niisugust abi, mida ta kõige paremini endale lubada saab.
Visegrádi riigid, eriti Poola ja Ungari on kritiseerinud mitmeid ELi samme, mis satuvad väidetavalt vastuollu nende rahvuslike huvidega.
«Me peame peatama emigratsioonilaine, mille tõttu lahkuvad meie riikidest nii paljud andekad ja loomingulised noored,» ütles Duda.
Pärast seda kui Poolast 2004. aastal ELi liikmesriik sai, on sajad tuhanded poolakad läinud tööle Suurbritanniasse, Saksamaale ja teistesse kõrgemat palka pakkuvatesse Euroopa riikidesse.


description: Viimasel ajal on palju kõneainet pakkunud Euroopa Liidu ja Kanada vaheline CETA-leping, mille jõustumine on sattunud kahtluse alla. Postimees annab ülevaate lepingust ja selle tähendusest.

title: Mis on CETA ja miks see nii oluline on?

maintext:
Seitse aastat väldanud kõnelused
CETA on lühend ingliskeelsest nimetusest Comprehensive Economic and Trade Agreement, mida võiks tõlkida kui laiapõhjalist majandus- ja kaubanduslepingut. Tegemist on kaubanduslepinguga, millega Euroopa ettevõtted saavad võimaluse tegutseda Kanadas samades konkurentsitingimustes kohalike firmadega ning vastupidi.
Samuti kaotatakse lepinguga peaaegu kõik senised tollimaksud ning vähendatakse eksportijatele seni kehtinud tariife. ELi sõnul hoiaks leping ühenduse eksportijatele aastas kokku üle miljardi euro maksuraha. Äritegemine ja tööjõuliikumine muutub varasemast hõlpsamaks, lubab ühendus, kes on rõhutanud kaubanduse rolli töökohtade ja võimaluste loomisel.
Läbirääkimisi lepingu üle otsustati alustada 2009. aasta mais, ELi poolelt juhtis neid Euroopa Komisjon. Kõnelused lõpetati 2014. aasta augustis.
Miks pisike Valloonia tõmbas pidurit?
Möödunud nädalal toimus Brüsselis ELi liikmesriikide valitsusjuhtide ja riigipeade kohtumine, kus loodeti leppe heakskiitmist. ELi tippkohtumise eel jõudis Kanada kokkuleppele ka Rumeenia ja Bulgaariaga, kes nõudsid lepingu toetamise eest vastutasuks viisavabadust, mida Ottawa neile alates tuleva aasta 1. detsembrist lõpuks ka lubas.
Rohelist tuld lepingule siiski ei näidatud, sest sellele tõmbas pidurit Belgia prantsuskeelne piirkond Valloonia, mis tähendas, et Belgia keskvalitsus ei saanud lepingut ülemkogul toetada.
Nimelt on Belgia föderaalriik, kus sellised nn segapädevusega lepingud – nende hulka kuulub ka CETA – tuleb põhiseaduse järgi heaks kiita ka riigi piirkondade ja keelekogukondade poolt. Taolisi põhiseaduslikke parlamente, piirkondi ja keelekogukondi on Belgias kokku seitse. CETA vastu hääletasid neist kahe parlamendid.
Mitmete vaatlejate sõnul tuleks Valloonia vastuseisu põhjuseid otsida just Belgia erinevate regioonide ja keelkondade ning neid esindavate erakondade omavahelistest arveteõiendamisest.
Belgia Valloonia regiooni juht Paul Magnette eile pealinna Brüsselisse CETA-arutelule saabumas. Scanpix
Valloonia regiooni sotsialistist juht Paul Magnette ütles aga, et ta ei toeta CETAt selle raames loodava investeerimiskohtu (ICS) tõttu. Viimane on ehk kõige rohkem vastuseisu tekitanud punkt lepingus.
Magnette nimetas ICSi erakohtuks, millega rahvusvahelised ettevõtted saavad võimaluse valitsusi kohtusse kaevata, kui neile riigi õigussüsteem ei meeldi. Selle vältimiseks soovib ta lepingu täiendamist õiguslikult siduva lisaga.
Samuti viitas Magnette sellele, et inimõigused ja demokraatia on Euroopas paremini kaitstud kui Kanadas. Ka polnud ta rahul, et lepingu sõlmimisega kiirustatakse ning sellega salatsetakse.
Nüüd püütakse Vallooniat ümber veenda. Homseks on kavandatud ELi ja Kanada tippkohtumine, kuid kui Valloonia vastuseis püsib, võib see ka ära jääda. See tähendaks leppe edasise saatuse osas teadmatust.
Mitte ainult Valloonia
Valloonia pole ainus, kes on leppele vastuseisu avaldanud. Teistes riikides pole lepingut aga veel blokeeritud. Näiteks Austria ja Saksa vasakpoolsetes tekitas samuti muret CETAga kaasnev kohtusüsteem.
Saksa vasakpartei Die Linke pöördus koos toetajatega lepingu vastu ka kohtusse, öeldes, et see on põhiseadusvastane, kuna rikub demokraatia, õigus- ning sotsiaalriigi põhimõtteid. Saksamaa kõrgeim kohus ei rahuldanud aga kriitikute hagi.
Saksa põhiseaduskohtu kohtunikud. Foto: Scanpix
Lepingu vastaste seas on kogu Euroopas nii erakondi, kodanikeühendusi, ametiühinguid, looduskaitsjaid, globaliseerumisvastaseid jt. Paljud neist leiavad, et leping teenib rahvusvaheliste kontsernide, mitte kodanike huve. Nad hoiatavad ka lepinguga kaasneda võiva töötuse, keskkonnakahju, ohtliku GMO-toidu sattumisega toidulauale ja kodanikuõiguste õõnestamise eest.
Paralleelselt CETAga on EL pidanud läbirääkimisi sarnase lepingu sõlmimiseks ka Ameerika Ühendriikidega. CETA kriitikute sõnul on leping Kanadaga vaid eelmänguks veelgi ulatuslikumale transatlantilise kaubanduse ja investeeringute partnerluse lepingu (TTIP) sõlmimisele Ameerika Ühendriikidega. Selle vastaste sõnul kätkeb TTIP veelgi suuremaid ohte.
Vastuseisu pole tekitanud üksnes CETA, vaid ka TTIPi ja teenustekaubanduse leping (TISA). Pildil ülemöödunud nädalal toimujnud meeleavaldus Hispaania pealinnas Madridis. Foto: Scanpix
Tasub mainida, et isegi kui Valloonia peaks muutma oma seisukohta, siis võib ratifitseerimisprotsessil esile kerkida uusi takistusi. Lepingu lõplik ratifitseerimine eeldab 28-liikmelises ühenduses 38 liikmesriigi ja kohaliku parlamendi heakskiitu. Osades liikmesriikides võidakse ratifitseerimise eel korraldada ka referendum. Nagu näitas Hollandis kevadel toimunud rahvahääletus ELi ja Ukraina assotsiatsioonilepingu üle, võib eurokriitikute kampaania olla edukas.
Vastuseis ka Eestist
Kuigi Eesti valitsus toetab lepingut ning peaminister Taavi Rõivas on tuntud selle üks eestkõneleja oma ELi kolleegide seas, on ka Eestis lepingu vastu sõna võtnud nii ametiühingud kui ka kodanikuühendused.
Lepingu vastu allkirju kogunud Eesti Roheline Liikumise teatel pole nad vabakaubanduse kui sellise, vaid suletud uste taga toimuvate läbirääkimiste vastu, kuhu on kaasatud peamiselt rahvusvaheliste suurettevõtete esindajad. Ka hoiatas liikumine riikide õigussüsteemide haardeulatusest väljas oleva arbitraažikohtu eest.
Ametiühingute Keskliit pöördus aga tänavu sügisel välisminister Jürgen Ligi poole kirjaga. Selles öeldi, et leppe sõnastus kujutab ohtu demokraatiale ja õigusriigi põhimõtetele.
«See (lepingu tekst - toim) sisaldab mitmeid kriitilisi küsimusi, nagu investori ja avaliku sektori vaheliste vaidluste lahendamine ja regulatiivse koostöö reeglid,» põhjendas Riigi- ja Omavalitsusasutuste Töötajate Ametiühingute Liidu esimees Kalle Liivamägi.
Ka Ametiühingute keskliit asus seisukohale, et seni kuni CETA ei kaitse üldistest huvidest lähtuvaid reguleerimisvõimalusi, tuleks see tagasi lükata.


description: Venemaa vetostas laupäeval ÜRO Julgeolekunõukogus Prantsusmaa esitatud ning USA ja Suurbritannia toetatud Süüria resolutsiooni, teatasid diplomaadid.

title: Venemaa tõrjus prantslaste Süüria resolutsiooni

maintext:
Julgeolekunõukogu 11 liiget toetasid resolutsiooni, vastu olid Venemaa ja Venezuela ning Hiina ja Angola jätsid hääletamata.
Vene suursaadik nõukogus Vitali Tšurkin kinnitas enne hääletamist veelkord, et läbi ei lähe venelaste ega ka prantslaste pakutud Süüria resolutsioon.
«Täna osaleme me teiega ühes kõige kummalisemas näitemängus ÜRO Julgeolekunõukogu ajaloos. Meil seisab ees hääletamine kahe resolutsiooniprojekti üle, mille kohta me väga hästi teame, et kumbki neist ei lähe läbi,» ütles Tšurkin.
Tšurkin rõhutas, et taoline täielik ajaraiskamine on tema arvates lubamatu.
Prantsuse välisminister Jean-Marc Ayrault külastas laupäeval maailmaorganisatsiooni, et püüda läbi suruda Pariisi koostatud resolutsioonikavandit.
«Mul on ikka veel lootust, et resolutsioon võidakse heaks kiita ja ellu viia,» ütles Ayrault reedel Washingtonis.
Venemaa lubas kohe seepeale kasutada oma vetoõigust ja blokeerida Prantsusmaa koostatud resolutsioonikavand relvarahust Aleppos ja lennukeelutsooni kehtestamisest selle linna kohal.
«Ma ei näe mingisugust võimalust, kuidas me saaksime lubada selle resolutsiooni vastuvõtmist,» ütles Tšurkin.


description: Paar Stockholmi politseiniku jäid eile öösel pika ninaga, kui jätsid oma lukustamata autole võtmed ette ja kahekümneaastane alkoholijoobes nooruk selle ärandas, vahendab The Local.

title: Joobes mees ärandas Rootsis politseiauto

maintext:
Kordnikud kulutasid auto otsimisele enam kui tunni, enne, kui leidsid sõiduki teisele poole linna pargituna ning kahekümneaastase suli autos magamas.
«See on tegelikult üsna naljakas,» sõnas Stockholmi politseitöötaja Carin Wetterlöf Aftonbladetile. «Pani meid kõiki itsitama.»
«Auto oli järelvalveta ja mööduv mees mõtles, et kuna see lihtsalt seisab seal, siis ma võtaksin selle, ja nii ta tegigi,» lisas Wetterlöf.
Tegemist oli Tranebergi sillal patrulliva liikluspolitsei autoga. Sõiduk leiti autos asuva GPS-seadme järgi.
«Mingit tagaajamist ei toimunud. Auto lihtsalt seisis Varmdöledeni kõrval,» sõnas Wetterlöf. «Ma arvan, et mees lihtsalt magas seal.»
Noormehel oli jälgi nii alkoholi- kui uimastitarvitamisest, seega saab ta süüdistused ka muudes asjades peale varguse.
Wetterlöfi sõnul ei olnud politseiauto varastamine ilmselt kõige targem tegu.


description: Iisrael sulges juutide sukkoti pühade puhul vägivallakartuses täna Läänekalda ja Gaza sektori.

title: Iisrael sulges pühade puhul Palestiina alad

maintext:
«Palestiinlastele kehtestatud keeld Iisraeli aladele siseneda jääb jõusse ka kogu homseks päevaks, erand tehakse vaid humanitaarabijuhtumite korral,» ütles armee pressiesindaja.
Sukkoti pühade ajal kasvab harilikult juutide hulk, kes soovivad külastada konfliktset Al-Aqsa mošee ehk Templimäe kompleksi Ida-Jeruusalemmas ja see on varasematel aastatel toonud kaasa kokkupõrkeid. Sukkot on nädalane püha, mis algab täna õhtul. Sellega tähistatakse juutide teekonda läbi Siinai kõrbe Pühale Maale.


description: Karjalas, mis kunagi kuulus Soomele, on Sortavala lähedal ehitis, mida kohalikud on aastakümneid nimetanud «Putini onniks».

title: Putinil on suvitusvilla Soome piiri ääres?

maintext:
Iltasanomat.fi teatel tegi Venemaa telekanal Dožd dokumentaalsaate, milles uuriti Vene ladviku ja president Vladimir Putini lähikondlastele kuuluvat vara Karjalas ja mujal Venemaal.
Saates käsitleti ka Putini kummalist kadumist möödunud suvel ligi kaheks nädalaks pärast seda, kui ta oli külastanud Soomet. Putin ilmus 11. juulil uuesti avalikkuse ette Valamo õigeusu kloostris, kus ta osales jumalateenistusel ja õhtusöögil.
Dožd TV arvates oli Putin oma kadumise ajal kas Soomes või Soome lähedal. Saates pakuti välja, et Venemaa president oli Karjalas suvitusvillas, mis asub Peterburist 200 kilomeetri kaugusel Ladoga järve ääres. See villa rajati 1909. aastal doktor G.C. Winteri tellimusel, ehitise arhitektiks oli kuulus soomlane Eliel Saarinen.
Villa lähedaste külade elanike arvates kuulub maja Putinile, sellele viitavad seal piirkonnas lendavad helikopterid ja lennukid, mida seostatakse Venemaa juhtkonnaga. Lisaks on hoone ümbrus range valve all.
Juba aasta tagasi spekuleeriti nii Venemaal kui Soomes, et Putinil on Karjalas koht, kus ta saab käia maailmakära eest puhkamas.
Dožd TV saade ei saanud kindlaid andmeid, kas Winteri villa kuulub nüüd Putinile, Vene riigile või mõnele teisele isikule.
Samas toodi esile, et Karjala parimad metsad, küttimispaigad ja karjamaad kuuluvad suurfirmade juhtidele ja ärimeestele, kellel on otsene seos Putiniga.
2009. aastal kirjutas Karjala väljaanne Karelskaja Gubernija, et Karjalas kuuluvad suured alad Venemaa jõukatele ning Sortavala piirkonnas on keeruline tavalistel venelastel maja või maad osta. Välismaalastel on seal piirkonnas hoonete ja metsa ostmine keelatud.


description: Keskkonnaorganisatsioonid kaebasid Norra valitsuse kohtusse seoses võimude loaga puurida naftat Barentsi merel, teatati avalduses täna.

title: Norra kaevati seoses nafta puurimisega Barentsi merel kohtusse

maintext:
Nafta ja gaasi puurimine Arktika vetes on Pariisi kliimapakti rikkumine ja läheb vastuollu Norra põhiseadusega, väidavad organisatsioonid Nature and Youth ja Greenpeace Nordic.
Greenpeace'i pressiesindaja sõnul on loa näol tegemist ohtliku silmakirjalikkusega.


description: Venemaa võttis tagasi oma sooviavalduse, et lennukikandja Admiral Kuznetsov lahingugrupi laevad saaksid teha sadamapeatuse Hispaaniale kuuluvas Ceuta sadamas.

title: Admiral Kuznetsovi lahingugrupi laevad loobuvad peatusest Ceutas

maintext:
Selline info jõudis täna Hispaania meediasse Hispaania välisministeeriumilt.
Vahemerele suunduva Admiral Kuznetsovi lahingugrupi teekond tõusis ootamatult teravalt jutuks täna Brüsselis algava NATO kaitseministrite kohtumise eel. Nimelt tekkis kahtlus, et varemgi oma Põhja-Aafrikas asuvas Ceuta enklaavis Vene sõjalaevu võõrustanud Hispaania pakub sadamateenust ka Kuznetsovi saatvatele laevadele.
Venemaad on viimasel ajal süüdistatud Aleppo linnas sõjakuritegude sooritamises ning Admiral Kuznetsovi lahingugrupp on teel Süüria poole. Eriti just Briti meedias leidus täna mitu artiklit, mis seadis kahtluse alla selle sobivuse, et NATO liikmesmaa praegu Vene laevastikule tugiteenuseid pakub.
Hispaania ajakirjandus omakorda meenutas, et Vene sõjalaevad on Ceutas käinud juba aastaid ja ei see enklaav kui samuti Põhja-Aafrikas paiknev Melilla ei ole vastavalt nende 1982. aasta liitumislepingule arvatud NATO territooriumi hulka.
Londoni ja Madridi vahel hoiab pingeid üleval Ceutast mitte just kaugele jääva Gibraltari saatus.


description: Ungari välisministeeriumi pressiesindaja ütles täna, et USA mure ajakirjandusvabaduse ja -mitmekesisuse pärast on alusetu ega tugine usaldusväärsele informatsioonile.

title: Ungari ei jaga USA muret ajakirjandusvabaduse pärast

maintext:
Välisministeeriumi pressiosakonna juhataja Tamás Mencer ütles, et Ungari meedia esindab väga erinevaid vaateid ning ajakirjandusvabadus ei ole sugugi ohus.
USA välisministeeriumi pressiesindaja Mark Toner teatas eile, et Ühendriigid jälgivad tähelepanelikult Ungari suurima opositsioonilise ajalehe Népszabadság sulgemist ja uudistesaidi 444.hu parlamendikeeldu pärast seda, kui selle reporterid rikkusid piiranguid, mis keelavad kaameratega rahvaesindajatele läheneda.
Mencer kordas ajalehe väljaandja avaldust, milles põhjendati sulgemist finantsprobleemidega.


description: Läti Euroopa Parlamendi liige Tatjana Ždanoka osales Saksa dokumentaalfilmis «Putini salavõrgustik - kuidas Venemaa lõhestab Läänt».

title: Kremli-meelne Läti eurosaadik osales Putinist vändatud dokumentaalis

maintext:
Dokumentaal keskendub endise Vene Raudtee juhile Vladimir Jakuninile, oligarh Konstantin Malofejevile, filosoof Aleksandr Duginile ja Peterburist pärit internetitrollile Vitalile.
Kuigi Ždanoka kuulub Euroopa Parlamendi fraktsiooni Rohelised/Euroopa Vabaliit, hääletab ta tihti pigem Kremli liini pidi. Samuti väidab dokumentaali produtseerinud Saksa telekanal ZDF, et Ždanoka on saanud suuri toetusi Jakunini juhitud Vene Maailma Fondist.
Dokumentaal hõlmab ka Ždanoka organiseeritud europarlamendi istungit Odessa 2014. aasta 2. mai traagiliste sündmuste kohta, kus kõnelema lubati kõigest Kremli vaadet toetavad isikud.
Samuti räägitakse filmis Ždanoka valimiskampaaniast 2009. aastal, mida toetas Vene poliitik Georgi Muradov.


description: Hiina põhjaosas Yulinis toimus esmaspäeval võimas plahvatus, milles sai surma vähemalt kümme ja vigastada üle 150 inimese.

title: Hiinas hukkus võimsas plahvatuses vähemalt kümme inimest, vigastada sai üle 150

maintext:
Ajakirjanduse teatel võis plahvatuse, milles hävis või sai kannatada mitu ümberkaudset hoonet, teiste seas haigla, põhjustada lõhkeaine ebaseaduslik ladustamine hoones.
Uudisteagentuuri Xinhua teatel saadeti sündmuspaigale kümned tuletõrjujad, päästjad otsivad rusudest võimalikke ellujäänuid.
Yulini linnavalitsuse teatel leidis plahvatus aset kella 14 paiku.
Kohalikud ametnikud ütlesid Xinhuale, et vähemalt 10 inimest hukkus ja 157 sai kannatada. Õhtuks oli haiglasse toimetatud 113 inimest.


description: Tuhandetele Briti meestele, kes mõisteti homoseksualismis süüdi enne selle dekriminaliseerimist, antakse armu Teise maailmasõja kangelase Alan Turingi järgi nime saanud Turingi seaduse alusel, teatas täna valitsus.

title: Suurbritannia annab armu tuhandetele süüdimõistetud geidele

maintext:
Kõik enne seaduse tühistamist homoseksuaalsete aktide eest süüdi mõistetud inimesed, kes veel tänini elus, võivad taotleda oma maine puhastamist ja neile antakse automaatselt armu. Viimane kehtib ka tuhandete juba surnud geide kohta.
Justiitsminister Sam Gyimah ütles, et äärmiselt tähtis on anda armu inimestele, kes mõisteti süüdi tegude eest, mis täna ei oleks enam kuriteod.
Üle 21-aastaste meeste omavahelised seksuaalsuhted dekriminaliseeriti Inglismaal ja Walesis 1967. aastal, kuid Šotimaal võeti vastav seadus vastu alles 1980. ja Põhja-Iirimaal 1982. aastal.
FOTO: AP/Scanpix
Turing oli arvutiteadlane, filosoof ja krüptoloog, kes etendas sõja ajal otsustavat rolli Natsi-Saksa Enigma koodi murdmises. 1952. aastal anti ta homoseksuaalsuses süüdistatuna kohtu alla ja viidi läbi keemiline kastreerimine. 1954. aastal võttis Turing endalt elu, ta oli siis 41 aastat vana.
2013. aastal andis kuninganna Elizabeth II Turingile ametlikult armu.


description: Viimase nelja aasta jooksul on Brasiilias mõrvatud rohkem inimesi, kui on hukkunud viie aasta jooksul Süüria kodusõjas, teatas Brasiilia ühendus täna.

title: Brasiilias on nelja aastaga tapetud rohkem inimesi kui Süüria sõjas


description: Mehhiko lääneosas leiti eile tee äärest elusana viis meest ja naine, kelle käed olid maha lõigatud ja laubal kiri «Ma olen varas».

title: Mehhikos leiti elusana kuus amputeeritud kätega inimest

maintext:
Ohvrite sandistajaks oli uimastiäriga seostatud kuritegelik rühmitus, mis ühtlasi oli jätnud sinna ka ühe mehe surnukeha ja kaks kotti amputeeritud kätega.
Politsei andmeil leiti ohvrid Mehhiko suuruselt teise linna Guadalajara lähedal Tlaquepaques. «Nad on hapras tervislikus seisundis,» ütles kohalik politseiülem Roberto Larios. «Nende köndid olid mähitud plastikaati.»
Mehhiko narkokartellid jätavad moonutatud surnukehi sageli teede äärde, nende elusana leidmine on äärmiselt haruldane.
39-aastane surnud mees oli ilmselt pekstud surnuks ning tema käed ei olnud maha lõigatud. Ta oli abielus 44-aastase naisega. Ülejäänud mehed olid vanuses 25-43 eluaastat.
Võimude hinnangul on võigas kuritegu seotud uimastiäriga.
Pealtnägijate sõnul toimetati ohvrid kohale kahes sõidukis ning nende juurde jäeti kiri «see juhtus meiega, sest oleme vargad».
Sõnum, millele oli alla kirjutatud «vargusevastane eliitrühm» hoiatas ühtlasi vargaid ning naiste ja laste ahistajaid.
Mehhiko lääneosariigis Jaliscos, kus Guadalajara asub, on viimastel aastatel toime pandud mitmeid julmi vägivallategusid, mida seostatakse mõjuvõimsa narkokartelliga Jalisco Uus Põlvkond.


description: Ameerika Ühendriikides California osariigis tuli avalikkuse ette politseiauto armatuurlaua video, millelt on näha – korrakaitsjad üritavad esmalt kodutu mehe alla ajada, seejärel tulistavad teda korduvalt.

title: Video: ameerika politsei üritab kodutut autoga alla ajada

maintext:
Ohvriks oli 51-aastane Joseph Mann, kes kannatavat tema pereliikmete sõnul vaimuhaiguse all. Tal õnnestus mitu korda auto eest kõrvale põigelda, enne kui ta lõpuks maha lasti. Salvestiselt on kuulda, nagu ütleks üks politseinik oma kolleegile: «P…e selle tüübiga, ma sõidan talle otsa.» Partner vastab: olgu, lase käia.
Politseinikud väljusid seejärel autost ja järgnesid Mannile jalgsi. Nad tulistasid teda kokku 18 korda. 14 kuuli tabasid sihtmärki, kes suri sündmuskohal. Tulistamine ise kaamerasilmale ei jäänud.
Korrakaitsjad kutsuti kohale, kui neile teatati kellestki noaga tänaval seisvast mehest. Manni perekonna advokaat John Burris lubas algatada Sacramento linna vastu kohtuasja. «See on vastik ja tõstatab kahtluse, et see võis olla tahtlik ja ettekavatsetud mõrv. Et nad plaanisidki seda teha,» lausus advokaat.
Vaata vahejuhtumit allpoolasuvast videost.


description: Ameerika Ühendriikide vabariikliku erakonna presidendikandidaadi, miljardär Donald Trumpi Washingtonis äsjaavatud hotell sattus juba sodimise ohvriks – üleeile kirjutasid vandaalid hoone seintele «Black Lives Matter».

title: Vandaalid sodisid Donald Trumpi hotelli

maintext:
Ilmselt mustanahaliste suhtes levinud politseivägivalla vastu protestivad sodijad lisasid veel kaks loosungit: «Õiglust ei ole» ning selle alla sõna «Rahu», mis oli läbi kriipsutatud. Hotell avati 12. septembril ja Donald Trump kasutas juhust, et sellega omale kampaaniat teha. Ta nimetas sündmust «riigile suureks asjaks».
Politsei otsib taga meesoost kahtlusalust. Trumpi esindajad keeldusid juhtumit kommenteerimast. Seina peale maalitud loosungid olid juba eile pärastlõunaks kaetud vineertahvlitega.
Pealinna keskel asuvas luksushotellis on 263 tuba ja ühe öö hinnad seal algavad 865 eurost.


description: Uurimise käigus on ilmnenud üha enam tõendeid, mis kinnitavad Vene valitsuse seotust USA presidendivalimist mõjutavate WikiLeaksi leketega, sõnas juurdlusega tuttav Ühendriikide ametnik CNN-ile.

title: USA luure: Venemaa kasutab WikiLeaksi informatsiooni vahendajana

maintext:
Ajal, mil WikiLeaks jätkab demokraatide presidendikandidaadi Hillary Clintoni kampaaniajuhi John Podesta kirjavahetuse avaldamist, sõnasid Ühendriikide ametnikud, et leidub üha kindlamaid tõendeid sellest, et Venemaa kasutab WikiLeaksi sõnumite ja muu varastatud informatsiooni vahendajana.
Uurimise väljavõttest selgub, et Moskva tegeleb vähemalt WikiLeaksi informatsiooniga varustamisega või on isegi otseselt lekete eest vastutav, ütles üks Ühendriikide ametnik.
USA luure tegeleb veel Venemaa ja WikiLeaksi seoste uurimisega, kuid on kindlad, et lekete taga on Moskva.
WikiLeaksi asutaja Julian Assange on eelnevalt eitanud igasugust seost või koostööd Venemaaga.
Venemaa kõrgeimad ametnikud üritavad eemalduda süüdistustest, mille kohaselt Moskva üritab USA presidendivalimisi mõjutada. President Vladimir Putin nimetas neid süüdistusi üleeile hüsteeriaks.
«Öelda, et Venemaa sekkub USA siseasjadesse on naeruväärne,» sõnas Vene välisminister Sergei Lavrov.
«Paljastused, mida me oleme näinud, WikiLeaksi lekitatud kirjad inimestelt, kes mängivad meie poliitikas tähtsat rolli, viitavad kõik Vene püüetele,» sõnas Valge Maja pressisekretär Josh Earnest üleeile. Ka Podesta, kelle e-kirjasid WikiLeaks avaldas, näitab süüd Venemaa suunas.


description: Filipiinidel leiti ühelt suhkruroo põllult kolme välismaalase kuulihaavadega surnukehad, Souli teatel olid tapetud Lõuna-Korea kodanikud.

title: Filipiinidel lasti maha kolm välismaalast


description: Tuumarelva kandevõimega rakettide paigutamine NATO piiride lähistele ei aita pingeid vähendada, teatas alliansi pressiesindaja Oana Lungescu täna Twitteris.

title: NATO: tuumaraketid alliansi piiridel ei aita pingeid vähendada

maintext:
Leedu välisminister Linas Linkevičius ütles varem, et Venemaa paigutab Kaliningradi oblastisse õhutõrje raketisüsteemid Iskander läänelt järeleandmiste väljapressimiseks.
«Üle terve Venemaa korraldatakse õppusi ja sõjaväelaste väljaõpet. Õppusi peetakse ka Kaliningradis ning nende stsenaarium hõlmab Iskander-raketisüsteemide paigutamist ning ka võimalikku rakendamist. Me teame seda,» sõnas ta.
Vene kaitseministeerium lükkas lääne mured raketitõrjesüsteemide Iskander Kaliningradi paigutamise kohta tagasi, öeldes, et raketivägede üksusi on Vene relvajõudude väljaõppekava raames Kaliningradi viidud korduvalt ja seda jätkatakse.
«Kaliningrad ei ole erandiks üle kogu riigi korraldatavate õppuste puhul,» sõnas Vene kaitseametkonna pressiesindaja Igor Konašenkov avalduses.
Poola kaitseminister Antoni Macierewicz nimetas täna Venemaa tegevust äärmiselt ärevusttekitavaks, ent ei öelnud, kas teab midagi Iskanderite Kaliningradi paigutamisest.
Eile edastati, et Venemaa Balti laevastik viib logistikaõppuse varjus Ust-Luga sadamast Kaliningradi operatiivtaktikalisi rakette Iskander.
Väidetavalt kasutati nende vedamiseks raudteepraami Ambal, mis jõudis Kaliningradi reede. Teabe allikat portaal ei maini.


description: Filipiinide presidendi Rodrigo Duterte populaarsus on ametiaja kolme esimese kuuga tõusnud, seda ilmselt tänu brutaalsetele sammudele võitluses kuritegevuse vastu.

title: Duterte populaarsus on kuritegevuse vastu võitlemisega tõusnud

maintext:
Eile avaldatud küsitlustulemuste kohaselt on Duterte tegevusega rahul 76 protsenti filipiinlastest. Rahulolematuid on ainult 11 protsenti ning ülejäänud ei osanud oma seisukohta väljendada.
Manilas baseeruv gallupifirma Social Weather Stations küsitles 24.-27. septembrini üle riigi 1200 täiskasvanut, soovides teada lihtsalt nende arvamust, kas president on oma tegevusega hakkama saanud.
Duterte võitis mais presidendivalimised lihthäälteenamusega, kogudes 37,5 protsenti häältest. Tema kampaania keskseks teemaks oli lubadus juurida kuritegevus poole aastaga välja.
Durterte lubas, et kuritegevuse vastase võitluse käigus võidakse tappa kümneid tuhandeid inimesi ning ta annab armu politseinikele, keda võidakse süüdistada massimõrvas.
Filipiinide president teatas eelmisel nädalal, et tapab hea meelega kolm miljonit narkosõltlast ning võrdles oma tegevust Adolf Hitleri jõupingutustega juutide hävitamisel.
Duterte on nimetanud USA presidenti Barack Obamat hoorapojaks ja ÜRO peasekretäri Ban Ki-mooni tobuks, pälvides sellega rahvusvahelist hukkamõistu.